KUMITAT PERMANENTI DWAR L-AMBJENT U L-IPPJANAR TAL-IŻVILUPP

IL-ĦDAX-IL PARLAMENT

Laqgħa Nru. 11

It-Tnejn, 19 ta' Novembru, 2012

Stampat fl-Uffiċċju tal-Iskrivan

Il-Minuti tal-Laqgħa Nru. 10 li saret fit-28 ta' Mejju, 2012, ġew konfermati.

ANALIŻI TAL-EFFETT TA' AVVIŻ LEGALI 229 TAL-2012 U STUDJU DWAR IL-POSSIBILITÀ TA' EMENDI OĦRA FIT-TMIEN SKEDA TAL-ATT DWAR L-AMBJENT U L-IPPJANAR, PARTIKOLARMENT F'KATEGORIJA B TAL-ISTESS SKEDA

THE CHAIRMAN (Onor. Jesmond Mugliett): Illum għandna magħna numru ta' uffiċjali mill-MEPA, għandna liċ-chairman Mr. Austin Walker, is-CEO Dr. Ian Stafrace, il-Kap tal-Enforcement Section il-Perit Alex Borg u Dr. Jesmond Schembri mill-Ministeru tal-Onor. deMarco.

Għall-informazzjoni tal-mistednin, nixtieq ngħarrafhom li din il-laqgħa qed tkun web streamed.

Jekk hawn min għandu xi oġġezzjoni li jidher wiċċu fuq l-istreaming, nitlobu jindikalna, jekk le nibqgħu għaddejjin.

Jidher li m'hawnx oġġezzjonijiet.

Dan il-Kumitat kien l-ewwel kumitat ta' ċertu profile pubbliku li kien ikkunsidra dik is-sistema ta' compliance li issa daħlet fis-seħħ u qiegħda taħdem u l-laqgħa tal-lum ġiet imsejħa għax kelli rikjesta minn xi Membri biex nagħmlu laqgħa mal-uffiċjali tal-MEPA sabiex nagħtu l-feedback tagħna fuq l-istess sistema.

Fuq il-Kumitat hawn erba' membri li kollha huma periti prattikanti, jiġifieri se nitkellmu minn żewġ kpiepel, mill-kappell ta' periti prattikanti u minn kappell ukoll ta' rappreżentanti tan-nies li jiltaqgħu mal-istess nies fuq l-istess affarijiet.

Nixtiequ nagħmlu r-reazzjonijiet tagħna dwar din is-sistema ta' compliance, kif ukoll nistaqsu lill-MEPA jekk hemmx xi ħsebijiet anke ta' irfinar tas-sistema u forsi jkollna skambju daqsxejn frank biex din is-sistema tkun iktar ta' benefiċċju għall-pubbliku in ġenerali.

Se ngħaddi mill-ewwel il-kelma lill-Onor.

Philip Mifsud li kien wieħed milli ħa l-inizjattiva biex tiġi mgħajta din il-laqgħa.

Wara numru ta' xhur li din is-sistema bdiet taħdem u wara li naħseb li lkoll kemm aħna b'xi mod jew ieħor bħala periti ltqajna ma' każi, jiena ħassejt, kif taf tajjeb inti, li jkun hawn din il-laqgħa ta' follow-up prattikament għal tliet raġunijiet li se nagħmel riferenza għalihom.

Nibda bl-ewwel waħda.

Naħseb jekk kien hemm dubju tal-bżonn, dak id-dubju m'għadux hemmhekk għax ilkoll kemm aħna naħseb li rajna feedback minn nies li jiġu jistaqsu, ovvjament mhux bilfors ikunu fehmu għal xiex qed tapplika, allura wieħed ikollu jispjega, imma l-fatt li mhux bilfors ikunu fehmu għal xiex qed tapplika forsi lili jġegħelni nirrealizza kemm l-umbrella tista' tkun iktar wiesgħa, kemm hemm fierxa iktar wiesgħa ta' bżonnijiet li qed jinibixxu l-ħruġ ta' compliance jew inkella żvilupp addizzjonali.

Imma qabel niġi għal dak irrid nagħmel ftit kritika lis-sistema nnifisha.

Qed inħoss li l-periti li qed jiġu jagħmlu sottomissjonijiet f'isem individwi, f'isem klijenti qed jiffaċċjaw sistema li forsi m'għandhiex tkun hekk, fis-sens li qed inħoss li hemm qisu ġerarkija ta' uffiċjali li din it-tip ta' applikazzjoni trid tgħaddi minnha, jiġifieri qabel ma tissottomettiha jrid jiċċekkjahielek xi ħadd, imbagħad forsi jgħaddiha lil xi ħaddieħor, imbagħad tmur għand is-segretarja, imbagħad biex tingħata feedback – jien onestament għadni ma rajt l-ebda waħda rritornata lura b'reazzjoni – jgħidulek li dawn qed jassessjahom id-Direttur.

Jien naħseb li jkun aħjar kieku jkun hemm sistema bħalma jiġri fil-minor amendments fejn għandek persuna li taf ir-responsabilitajiet tagħha, hija aċċessibbli biex tiltaqa' magħha u tgħidilha li beħsiebek tagħmel xi tip ta' minor amendment u tgħidlek jekk tikkwalifikax jew le u tmexxi u tirċevi r-risposta.

Nemmen li fil-MEPA hemm nies li jistgħu jkunu din it-tip ta' persuna li taf ir-responsabilitajiet tagħha, taf safejn tista' tasal, jekk ma tħossx li forsi huwa l-kompitu tagħha, tikkonsulta, imma naħseb li s-sistema għad jonqosha dan it-tip ta' irfinar għax personalment għadni m'iniex qed nara din is-sinerġija, donnu hemm ħafna overlap.

Jien qed inħoss li hemm biżgħa mhijiex ġustifikata biex ikun hemm feedback pożittiva min-naħa tal-MEPA.

Dak l-ewwel punt fuq is-sistema.

Rigward il-legal notice hemm tliet punti li nixtieq nagħmel.

Ħalli nibda bir-room in backyard.

L-ewwelnett donnu hemm l-understanding li sa 65% jista' jkollok konċessjoni għar-room in backyard, imbagħad is-65% tista' tikber għal 50% ġaladarba jkun hemm il-konfort ta' engineers report.

Dik bħala qies tal-backyard, imma mbagħad hemm paragrafu (iv) ta' klawsola 2 li titkellem fuq room in backyard fejn il-punt tat-tluq huwa li l-qies tal-bitħa li jkun hemm din il-kamra fiha jrid ikun konformi mar-regoli sanitarji.

Allura jista' jkollok każi – u jien iltqajt ma' każi hekk – ta' standard typical house fejn suppost il-bitħa tkun ta' sitt metri b'għaxar piedi, imma jkollu naħa tkun 10 piedi u naħa oħra tkun disa' piedi u nofs, u allura għandek infringement żgħir ħafna ta' 5%, u għandu kamra fil-bitħa.

Kif inhi l-legal notice dan ma jistax japplika għax m'għandux il-qies skont ir-regolamenti sanitarji.

Jiena nissuġġerixxi li din tinbidel u n-net jibqa' 35%, allura 65%.

Jiġifieri jekk wieħed għandu dawn iż-żewġ nuqqasijiet, ġaladarba s-65% jibqa' rispettat għaliex dik qisha hija l-benchmark, naħseb li wieħed jista' jagħmel fine tuning żgħira biex dik tiġi emendata u tiġi inkluża.

Imbagħad rigward l-internal yards qed naċċettaw – lanqas naf x'terminoloġija nuża għax forsi mhux taċċetta għax mhux qed tissanzjona – jew qed nirrikonoxxu li qies ta' bitħa interna jista' jinżel saħansitra sa 50%.

Mela jekk jien għandi bitħa li suppost hija 10 piedi b'sitt piedi imma s-sitt piedi huma fil-fatt ħames piedi, allura nista' nġib rikonoxximent u jekk ġaladarba għandi bedroom li minflok fuq 10 piedi qed tħares fuq ħames piedi nġib rikonoxximent.

Allura tinħoloq sitwazzjoni fejn għandek użu ta' kamra li t-twieqi tagħha mhumiex fuq in-naħa t-twila tal-internal yard, imma huma fuq in-naħa l-qasira, allura għandhom spazju quddiemhom ta' sitt piedi li sal-lum x'imkien fir-regolamenti ma jistgħux jintużaw bħala habitable room għaliex jgħidlek irid ikun on the other side.

B'din il-legal notice issa a bedroom jista' ikollha quddiemha sa ħames piedi biss u tiġi aċċettabbli.

Allura b'dak l-argument naħseb li din forsi għandha tkun estiża ftit b'mod li anke kmamar li huma fuq il-ġenb tal-internal yard u li għandhom ħames piedi jew iżjed għax issa l-ħames piedi ġiet benchmark, jistgħu jkunu kkunsidrati li jintużaw b'mod abitabbli wkoll għax sal-lum dawn ma jistgħux jintużaw għal hekk.

L-aħħar punt li ridt nagħmel aktar hija forma ta' mistoqsija.

Jekk xi ħadd għandu rregolarità li tmur 'il hinn minn dak li huwa permessibbli llum, pereżempju għandu l-bini fil-back yard li parti minnu jiżboq il-ħames piedi, għandu erba' piedi biss mill-back wall, jekk hu jagħżel li jwaqqa' dak li għandu li jmur extra minn din il-legal notice, jiġifieri jwaqqa' pied pereżempju, jista' jagħmilha mbagħad japplika din?

Dik hija diffikultà li ltqajt magħha u forsi nitlob kjarifika fuqha.

Rigward il-legal notice naħseb dak li kelli xi ngħid, imma mbagħad nixtieq nissuġġerixxi li l-MEPA, forsi anke l-ministeru, jikkunsidra li jifrixha naqra iżjed, forsi anke għal affarijiet oħra li mhumiex daqstant sanitarji.

Kelli okkażjonijiet fejn tiltaqa' ma' każi li tgħid li dawn l-infringements lanqas għandhom il-konsegwenzi jew il-gravità ta' dawn li qed insemmu hawnhekk, għax meta wieħed qed jikkunsidra li bitħa prattikament tista' iċċekkinha bin-nofs hemm ċertu weight.

Imma pereżempju meta xi ħadd qabeż il-building line bi ftit ċentimetri għal ġo front garden li huwa tiegħu stess, m'hemmx implikazzjonijiet daqstant kbar.

U naf b'każi li pereżempju xi ħadd ried jiżviluppa s-sular addizzjonali li bil-height limitation jista' jikkwalifika għalih, imma għax għandu infringement żgħira minħabba li l-building line qabeż ftit 'il barra fil-front garden, allura huwa miżmum milli jagħmel dan.

U dak huwa suġġeriment li nixtieq nagħmel, li f'dawn it-tipi jkun hemm limitations bħalma hawn f'dawn il-każi, jiġifieri jrid ikun hemm tant distanza, jew tant percentage mill-front garden.

Ovvjament hawnhekk qed nitkellmu fuq binjiet li nbnew u forsi ilhom li nbnew ukoll, ħafna minnhom fit-tmeninijiet fejn forsi ma kenux joqogħdu daqstant attenti għal dawn l-affarijiet, imma qed iħabbtu wiċċhom magħhom issa.

Hemm numru kbir ta' żviluppi li minkejja li bid-DC1/88 kien ikun hemm il-condition standard li ma stajtx taqbeż it-12-il filata, ħafna nies ....

PHILIP MIFSUD: Ukoll, jiġifieri l-garaxx u l-blata tal-garaxx.

Xorta naħseb irid ikun hemm restrizzjoni fuq l-użu.

Jiġifieri sakemm l-użu jkun konformi ma' użu residenzjali, il-fatt li għandi garaxx ftit ogħla ma naħsibx li għandu jkun l-aħħar tad-dinja u ma naħsibx li għandu jinibixxi compliance u lanqas li forsi wieħed jagħmel żvilupp addizzjonali.

Imbagħad xi ħaġa li żgur tweġġa' irjus ħafna nies, hija l-kwestjoni li niltaqgħu magħha ħafna fejn jidħlu l-lokalitajiet ta' San Pawl il-Baħar u Buġibba.

Qed nirriferi għal numru ta' proprjetajiet li nħareġ permess għal flat kull sular u dawn inqasmu fi tnejn jew forsi anke fi tlieta.

Hemm minnhom li għandhom il-btieħi mhumiex skont il-qies u allura qed nagħmlulhom din ir-request għall-concession għall-bitħa nnifisha, qed nippruvaw insolvulhom ix-xi ħaġa ż-żgħira, jiġifieri li hija l-bitħa mhijiex skont il-liġi sanitarja, imma li dawn huma maqsumin fi tnejn m'aħniex nittekiljawha.

Jien naħseb li mill-affarijiet li semmejt s'issa din hija l-iktar waħda delikata għax hemm sitwazzjonijiet, mhux fejn jikkonċerna l-iżviluppaturi għax l-iżviluppaturi kważi nkun goff u ngħid li ma jiddispjaċinix għalihom, fejn ħafna nies xtraw bona fede u forsi qed jippruvaw ibigħu jew jagħmlu ħaġa jew oħra u ma jistgħux.

Jien naf bi blokki fejn għandek 12-il appartament kollha bis-servizzi tad-dawl u tal-ilma, imma mbagħad ikun hemm wieħed li jkun forsi xtrah u ħallih hemm u issa jridu għal xi ħadd mit-tfal u ma jistax iġib is-servizz.

Hija sitwazzjoni miskina u naħseb li wasal iż-żmien li nittekiljawha wkoll.

THE CHAIRMAN: Grazzi Onor. Mifsud.

Peress li għamilt lista ta' affarijiet jiena nippreferi li mill-ewwel ngħaddi għall-uffiċjali tal-MEPA biex jirrisponduna, imbagħad nagħti ċans lill-kollegi l-oħra jagħmlu l-interventi tagħhom.

Però qabel ma jweġbuna fuq l-issues li qajjem l-Onor.

Mifsud, xtaqt nagħmel xi kummenti ġenerali fuq kif qed taħdem, forsi l-problemi li sabet il-MEPA u forsi anke kummenti ġenerali għalfejn it-throughput tal-approvazzjonijiet mhux qed ikun tant effiċjenti daqskemm wieħed kien jistenna.

La se jweġibna l-Perit Borg qed nifhem li s-sistema taqa' taħt il-ġurisdizzjoni tal-Enforcement Section.

PERIT ALEXANDER BORG (Director Enforcement, MEPA): Dwar is-sistema kif qed taħdem se nillaċċja mill-ewwel mal-ewwel kummenti tal-Onor.

Is-sistema kif ġiet stabbilita u anke konna ddiskutejna mal-Kamra tal-Periti, eċċ., hija li ssir applikazzjoni bil-pjanti minn perit biex japplikaw għal dawn il-concessions.

Jiġifieri qabel kien hemm article 55(b) tal-liġi – hawnhekk kollha perit u kollha tifhmuni – li bażikament kien jgħid li jekk int qiegħed fl-ischeme m'hemmx issues ta' change of use u m'hemmx issues ta' alignment tista' tapplika u jkollok concession waħda li kienet li ma nistgħux nieħdu direct action fuq il-każ u kienet pre-1992.

B'din li saret issa qed nagħtu tliet concessions li bażikament l-istess waħda li ma ħadux direct action, però għandek żewġ concessions oħra li eventwalment tkun tista' tapplika għal ċertifikat tad-dawl u l-ilma li jista' joħroġlok jekk l-uniku issue li jkollok hija dawn l-issues li ġew maqbuda u l-istess tista' tapplika għal extensions jew alterations jew additions li qabel minħabba legal notice 514 ma setax ikun possibbli.

Fil-fatt ħriġna circular u għamilna ċerti requirements, tipo x'kuluri se jintużaw għal ċerta uniformità u biex l-affarijiet jiftehmu.

Irrid nagħmilha ċara li aħna esiġejna fis-circular li dawk l-affarijiet li qed napplikaw għalihom jintużaw bil-kulur, għandek l-aħmar as required by law, blue as built u aħdar as approved, il-bqija qed nitolbu li jkun bl-iswed għax li hemm fl-iswed m'aħniex se narawh.

Ħafna drabi m'hemmx enforcement notices, in-nies qed jiġu minn jeddhom biex japplika u m'aħniex qegħdin hemm biex inkomplu nżidu l-problemi, imma biex innaqqsuhom.

Mela aħna se nikkonċentraw fuq x'qed juruna bil-kulur, jiġifieri jekk hemm illegalitajiet oħra fis-site m'aħniex qed narawhom, m'aħniex qed immorru għand tad-distrettt, just qed nassessjaw x'qed jintalab.

Issa ngħaddi għal kif qed tiġi operata s-sistema.

Għal kull applikazzjoni hemm charge ta' €250 u jekk l-appkikazzjoni tiġi refused il-flus mhux qed jiġu refunded.

L-issues li qed jgħidu in a way li qed ikun hemm ftit toing and froing fil-bidu huwa għax kważi kważi qed nagħmlu l-assessment qabel tidħol l-application biex lil dak li jkun ma noqogħdux innefquh flus għalxejn.

Għalhekk fil-bidu l-periti ħafna drabi qed jarawlhom id-drawings min se jassessja d-drawing, mhux just tidħol għand is-segretarja li qed tivvetjah u jidħol imbagħad jiġu b'refusals, jiġifieri għalhekk qed indumu.

Għalina sa ċertu punt huwa xogħol żejjed li qed narawh imbagħad qed nerġgħu narawh, imma qed nagħmluha biex kemm jista' jkun jekk ikun hemm problema nindunaw biha mill-ewwel u application ma tidħolx jew jekk hemm bżonn titranġa.

Jiġifieri rrid nagħmilha ċara li m'għandna l-ebda obbligu li nagħmlu dan, nistgħu ngħidu lill-istaff tagħna ma joqogħdux jarawhom, jidħol dritt għand il-vetter, imbagħad naraw wara, imma mbagħad se jkun hemm każi fejn jew li dak li jkun ma fehmiex, eċċ. u nispiċċaw b'ħafna gdiedem għalxejn, fis-sens li mhuwiex fair fuq il-klijenti.

Jiġifieri għalhekk qed idumu ftit.

PHILIP MIFSUD: Kemm daħlu applikazzjonijiet?

PERIT ALEXANDER BORG: Daħlu madwar 460 u ħriġna madwar 120, jiġifieri one-fourth minnhom diġà mexxejnihom.

Ħriġt ukoll instructions lill-istaff fejn hemm application pending u ġiet sospiża … Mela kien hemm numru ta' development applications li huma fil-pipeline, qed jiġu proċessati, indunaw li kellhom issue li tgħaddi b'din u allura ngħidulhom li jekk japplikaw biex jingħataw suspension qed tingħata suspension sakemm tiġi proċessata s-Category B application.

Dawk qed jingħataw priorità u qed jingħataw ukoll priorità fejn qed jgħidulna li hemm xi kuntratt li se jagħlaq dalwaqt, xi konvenju, eċċ. Jiġifieri bdejna b'dawk.

Lill-istaff tiegħi għedtilhom ukoll biex jagħtu rush kemm jista' ikun affarijiet li huma iktar straight forward ħalli neħilsu minnhom ukoll.

Nerġa' ngħid li mill-460 li daħlu, sal-lum mexxejna 110 li kienu approved.

Għalhekk jien għedt li jdumu ftit għax f'ċerti każi qed naraw id-drawing qabel, imma dak li qed jingħad li qed jarahom id-Direttur, eċċ. ma nafx għalfejn qed jgħiduh.

Jien qed ngħidilhom biex juruhomli, imma just biex ikolli idea ta' x'qed jiġri.

THE CHAIRMAN: Jien kelli applikazzjoni u ċemplitli waħda mill-MEPA biex tistaqsini x'inhu l-persentaġġ tal-bitħa kif built kontra dak required by law.

Jien iċċekkjajt il-pjanta u sibt li l-areas kienu miktubin, jiġifieri kalkolazzjoni sempliċi li setgħet tagħmel l-uffiċjal qagħdet iċċempilli biex nagħmilhielha jien u nibgħatilha ittra, li jien rajtha frivola u ma rajt imkien ir-requirement li jgħidlek li trid tgħid il-bitħa tiegħek x'inhu l-persentaġġ ta' dak li huwa rikjest.

Dan ġara l-ġimgħa l-oħra.

PERIT ALEXANDER BORG: Jekk ikun hemm issues dejjem jgħiduli, però naħseb dik qiegħda fis-circular.

L-idea ovvjament hi li l-perit qed jgħid il-percentage li torbot mal-legal notice, però jekk hemm issues għiduli ħalli nkun aware tagħhom.

PERIT ALEXANDER BORG: Jien m'iniex se mmerik, imma jekk hemm issue tajjeb tieħu nota tagħha u naraha ftit.

Kif bsarna, mill-460 applikazzjoni li daħlu l-aktar li kien hemm kienu f'San Pawl il-Baħar, Buġibba u l-Qawra, fil-fatt dawn jammontaw għal 77, jiġifieri 17%, it-tieni l-iktar – ukoll mhux sorpriża – kienu f'Marsascala fejn kien hemm 33 applikazzjoni imbagħad kien hemm 32 f'Tas-Sliema, 27 fis-Swieqi, 21 f'Birkirkara u l-Mosta.

Li ma tantx daħlu u kont sorpriż għax taħt artiklu 55 li kellna qabel l-iktar li kienu jidħlu, kien minn Għawdex fejn kellna 12 biss.

Qed nassumi li qed jibżgħu li se jikxfu lilhom infushom!

Kif għedt, aħna m'aħniex qed naraw x'hemm oltre milli qed japplikaw in-nies fuqhom u lanqas fejn qed jiġi refused mhu qed jintbagħtu għand l-enforcement officers, biex kemm jista' ikun la nżidu x-xogħol għalina u lanqas għal ħadd iktar.

Kulma qed immorru għand l-enforcement officers fejn hemm enforcement notice, jiġifieri jekk jiġi deċiż immorru biex naraw jekk il-każ ġiex sospiż b'artiklu 91 jew le.

Naħseb iktar minn hekk ma tantx nistgħu nagħmlu.

L-aktar li daħlu minn dawn l-erba' kategoriji kienu fuq l-internal yards, imbagħad fuq il-back yards, fuq l-internal height daħlu mhux ħażin ukoll u fuq back yards kważi ma daħlu xejn, fil-fatt minn 460, 15 biss kellhom issue ta' kamra fil-back yard.

THE CHAIRMAN: L-Onor.

CHARLES BUHAGIAR: Mill-110 li pproċessajtu kemm minnhom kienu rifjutati?

THE CHAIRMAN: Jekk se nagħmlu l-kumment ġenerali, jien naħseb lik kien hemm deċiżjoni mill-MEPA li tillimita l-compliance għal dawn l-erba' kriterji, għax safejn naf jien tal-appartamenti quddiem u wara kienet kontemplata, jiġifieri żgur saret deċiżjoni li dik tkun eskluża.

U forsi jien nixtieq nifhem għalfejn dawn l-erba' kriterji biss u mhux oħrajn.

B'mod ġenerali din tibda tirrispondi dak li staqsa l-Onor.

AVUKAT IAN STAFRACE (Chief Executive Officer, MEPA): Fuq il-punt għalfejn dawn l-erba' kriterji u mhux iżjed, ma rridux ninsew li dan huwa provvediment ġdid li daħal fis-seħħ bl-Att il-ġdid.

Dawn il-proposti li anke kienu ġew diskussi quddiem din il-Kamra kienu suġġerimenti li wasslu f'diskussjoni bejn l-awtorità u l-General Services Board (GSB).

Jiġifieri dawn l-erba' kategoriji jitrattaw unikament issues relatati mas-Sanità.

L-issue tas-sub division of apartments issemmiet, però mhux il-MEPA ħadet id-deċiżjoni li ma tkunx inkluża.

L-ewwel batch ta' każijiet li daħħalna kienu unikament fuq is-suġġerimenti li l-MEPA kienet irċeviet mill-GSB, fejn prattikament li kien ġara kien li dan il-Bord f'każijiet individwali – jiġifieri jekk applika xi ħadd il-MEPA, ingħata refusal minħabba issue ta' Sanità u mar quddiem il-GSB – il-Bord kien japprova dik il-varjazzjoni.

Li għamel il-GSB huwa li qabad dawk il-kriterji li kien japplika għall-każijiet individwali u tahomlna f'qafas li nistgħu napplikawhom b'mod ġeneriku taħt it-Tmien Skeda tal-liġi.

Kien tajjeb ukoll li peress li dan huwa proċess ġdid li qatt ma kellna esperjenza tiegħu li l-kategoriji għall-bidu jkunu restrittivi jew mhux kategoriji twal, kien jagħmel sens ukoll għax ovvjament anke l-MEPA riedet issib saqajha proċeduralment biex naraw li l-ewwel nett min japplika jingħata s-servizz li ħaqqu u nemmen li we have to brush up biex is-servizz ikompli jitjieb, it-tieni nett kien hemm ukoll numru ta' misconceptions, tibda tisma' numru ta' statements li jekk inti applikajt taħt it-Tmien Skeda mbagħad wara trid tapplika to sanction; kontradizzjoni iżjed minn hekk żgur li ma tistax teżisti għax jew waħda jew l-oħra.

Bdiet tissemma wkoll l-issue tat-time lines li din hija skema li se tiskadi li again mhu veru xejn għax l-unika skadenza li hemm hija miktuba fil-liġi li jekk within six months minn Awwissu, m'għandekx bżonn iġġib il-prova li dik saret qabel Awwissu, però jekk bniedem jiġi sentejn oħra xorta jista' jaġevola ruħu mit-Tmien Skeda basta juri li l-iżvilupp kien għamlu qabel Awwissu ta' din is-sena.

Kien hemm ukoll sitwazzjonijiet interni għax ovvjament dan ix-xogħol trid tassenjah lil direttorat jew uffiċċju partikolari.

Aħna ħadna deċiżjoni interna li jiġi managed mid-Direttorat tal-Enforcement.

Però ikollok sitwazzjonijiet fejn dawn id-diverġenzi joħorġu waqt applikazzjoni li tkun ġiet sottomessa.

Kellna każijiet li nqabdu u li kienu waslu biex jiġu deċiżi.

Hemmhekk ħadna deċiżjoni u hija anke spjegata fiċ-ċirkolari fejn bniedem applika għal żvilupp u jiġi nnutat li jista' jibbenefika minn din il-miżura l-application tiġi sospiża sakemm tiġi tackled mid-Direttorat tal-Enforcement taħt it-Tmien Skeda.

Jiġifieri kien hemm anke dan il-learning curve amministrattiv, huwa proċess pjuttost innovattiv, qatt ma kellna esperjenza tiegħu, però issa anke wara diskussjoni li hemm f'dan il-Kumitat mhuwiex eskluż li wieħed jikkonsidra options addizzjonali tas-sub division, tal-użu tal-basement li hija wkoll relatata mal-issue tas-subdivisions u issues oħra li semma l-Onor.

Mifsud u xi affarijiet oħra.

Aħna nitrekkjaw anke l-enforcement notices fuq xiex ikunu qed joħorġu u x'inhuma dawk l-issues li jistgħu jiġu solvibbli taħt dan il-provvediment.

Inizjalment l-iskema kienet applikabbli biss għal żvilupp residenzjali, però riċentement il-GSB kitbilna fejn ta l-kunsens tiegħu li din l-iskema tiġi estiża wkoll f'każ li l-iżvilupp ikun ta' natura kummerċjali.

THE CHAIRMAN: Ippermettili nagħmel kumment dwar dan.

L-iżvilupp kummerċjali għandu concession li l-backyard tiegħu hija ta' ħames piedi.

Jien nispera li ma jkunx hemm relaxation fuq dik il-ħames piedi għax ħafna drabi jekk ikollok żvilupp kummerċjali ta' ħames piedi ma' żvilupp residenzjali fejn għandek l-10 piedi, ir-residenti diġà huma fi żvantaġġ għax resaq l-iżvilupp lejhom u allura m'għandniex nikkastigawhom aktar billi nirrilassaw fuq dawk il-ħames piedi.

AVUKAT IAN STAFRACE: Però il-miżuri li hemm fit-Tmien Skeda mhumiex biss fuq il-backyard, hemm l-għoli u affarijiet oħra.

Ġieli kellna każijiet fejn ikun hemm blokka li isfel ikun kummerċjali u fuq ikun residenzjali, jiġiiferi trid tipprova tara kif issib … Għax jista' ikun li l-bitħa t'isfel mhijiex ħames piedi, imma hija xorta hija iżgħar minn dak li huwa suppost skont il-pjanti li jkunu ġew sottomessi.

Jiġifieri d-diskussjoni issa hemmhekk trid teħodna, fejn wieħed jista' jikkonsidra options ġodda, però ovvjament anke sakemm wieħed sab saqajh u proċeduralment ġie stabbilit kollox, kien hemm din il-learning curve.

Kif qal il-Perit Borg, ridna nkunu żguri li jekk bniedem applika u ħallas il-fee neċessarja ma noqogħdux nibagħtu lura refusal imma kien hemm diskussjonijiet miftuħa mal-applikanti u mal-periti ħalli s-sottomissjonijiet isiru tajjeb biex once li saret is-sottomissjoni tiġi approvata.

Jiġifieri dik is-sottomissjoni li ma tgħaddix skont il-kriterji qiegħda tiġi eskluża fil-bidu, mhux inħallu lil dak li jkun japplika, iħallas it-€250 imbagħad ngħidulu li mhuwiex eliġibbli għal dik il-miżura.

Jaf ikollna xi sitwazzjonijiet li bniedem jesiġi li jdaħħal ir-request, però naħseb s'issa l-esperjenza wriet li, bħal kull ħaġa oħra, xi ħaġa li hija ġdida jkollha learning curve.

Ħriġna ċirkolari lill-periti fejn spjegajna l-issues kollha, iltqajna mal-Kamra tal-Periti diversi drabi fejn spjegajna l-proċess u ovvjament kellna anke dawn it-tip ta' domandi li qegħdin jiġu mistoqsija llum.

(Interruzzjonijiet)

IS-SUR AUSTIN WALKER (Chairman, MEPA): Però assigurawna li se jiċċirkolawha mal-membri.

PHILIP MIFSUD: Jien ma rċevejt xejn.

THE CHAIRMAN: Jiena rċevejtha mingħand xi ħadd.

AVUKAT IAN STAFRACE: Però again, naħseb li anke dawn l-issues, speċjalment jekk se tiġi estiża l-kategorija forsi jkun opportun ukoll li ssir laqgħa mal-periti iżjed milli ma' dan il-Kumitat, però ....

THE CHAIRMAN: B'mod ġeneriku qabel nibdew nidħlu għall-issues individwali – din smajtha wkoll mingħand il-Perit Fenech Vella li huwa membru anzjan tal-Kamra tal-Periti – nistaqsi għalfejn applikazzjoni għal kull unit.

Kultant għal skopijiet ta' filing trid iżżomm file għal kull compliance u jekk ikollok apartment block ta' 12 jkun hemm ħafna files separati.

AVUKAT IAN STAFRACE: Jien se nispjega l-prinċipju ġenerali, imbagħad forsi l-Perit Borg jista' jidħol f'iżjed dettall.

Iva, kienet issue li qamet għalfejn wieħed ma jistax idaħħal request wieħed u jirregolarizza blokka sħiħa.

Kif tafu, aħna qegħdin nitolbu lil min qed jissottometti r-rikjesta li jiddikjara eżattament x'inhu l-interess tiegħu f'dik il-proprjetà.

Ikollok sitwazzjonijiet pjuttost partikolari għal każ, jaf ikollok min b'għażla jiddeċiedi li ma jridx japplika taħt il-miżura.

Kellna każijiet fejn is-sidien attwali qegħdin f'litigation jew uħud minnhom qegħdin f'litigation ma' min begħelhom il-proprjetà, allura qed jgħidu li mhumiex interessati fl-iskema, però jaf ikollok min qiegħed f'sular addizzjonali li forsi mhuwiex interessat jidħol f'din il-litigation ma' min biegħlu u jgħidlek li jrid jibbenefika ruħu mill-iskema.

Jiġifieri ltqajna ma' ċirkostanzi bħal dawk.

Ridna nevitaw li trid iġġib ħafna kunsensi għaliex l-esperjenzi li l-MEPA jkollha meta titlob ħafna kunsensi hi li mhux dejjem ħadmet u jaf ikollok min ma jkunx interessat li jibbenefika għaliha għal raġunijiet ovvji, jaf ikollok min irid japprofitta ruħu mis-sitwazzjoni, u jaf ikollok min, għax forsi hija sitwazzjoni ..… Ma ninsewx li dawn it-tip ta' proprjetajiet fejn tapplika t-Tmien Skeda, fil-maġġoranza tagħhom għandek sitwazzjonijiet soċjali, jiġifieri għandek nies li forsi l-unika investiment li għandhom hija din il-proprjetà u ma tridx iġġib lil dawk in-nies ostaġġi ta' forsi sidien oħra ta' appartamenti li jew m'għandhomx l-għaġġla jew m'għandhomx l-intenzjoni li jibbenefikaw minn din l-iskema.

Allura ridna nevitaw li bniedem, biex jirregolarizza s-sitwazzjoni tiegħu, ikollu bżonn jiġri għal xi firem jew kunsensi.

It-tielet ħaġa hija wkoll kwestjoni amministrattiva.

Esiġejna li jidħol appartament appartament għax ma rridux ninsew li l-iskeda ma tapplikax biss li l-awtorità mhux se tiġi tieħu azzjoni fuq il-proprjetà tiegħek, imma tapplika wkoll li jekk inti għada pitgħada ġejt biex tagħmel xi ħaġa f'dik il-proprjetà tiegħek mhux se jkollok il-ħtieġa li tirregolarizza dak li jaqa' taħt it-Tmien Skeda.

Il-problema li kellna biex nallaċjaw it-tnejn hija li meta inti daħħalt l-applikazzjoni wara li tkun ibbenefikajt mill-iskeda, dik l-applikazzjoni trid tikkwota s-CTB biex jekk daħlet applikazzjoni u nindunaw li l-bitħa hija żgħira però dik il-bitħa għaddiet taħt l-iskeda, ikun hemm xi forma ta' cross reference.

U għedna li jkun aħjar li dik tibqa' attached ma' kull unit milli ma' blokka sħiħa, għax nispiċċaw li dak is-CTB jibda jiġi kkwotat b'mod indiskriminat minn flat għal ieħor u filli jkun attached ma' applikazzjoni waħda u filli jiġi attached ma' applikazzjoni oħra.

Amministrattivament ma kenitx se tkun daqshekk faċli, jiġifieri r-raġunijiet reali għalfejn aħna esiġejna li tkun unit unit huma dawn li semmejt.

Jaf ikollok każ fejn il-blokka kollha qiegħda taqbel, però mill-esperjenza tagħna dawn pjuttost huma l-eċċezzjoi milli r-regola u għalhekk għedna li aħjar nimxu bir-regola individwali milli nidħlu f'din l-issue biex insolvu każ fejn blokka sħiħa jridu jirregolarizzaw.

Hekk jew hekk, fejn blokka sħiħa jridu jirregolarizzaw, xorta għandhom l-option li jdaħħlu request għal kull waħda.

THE CHAIRMAN: Nitlob iss lill-Perit Borg sabiex jirrispondi għall-issues li tqajmu s'issa imbagħad indur għall-Membri forsi jridu jżidu magħhom.

PERIT ALEXANDER BORG: Biex nikkonferma li qal Dr. Stafrace.

Meta kont fuq ir-radju l-ewwel darba biex nispjega l-iskeda, waħda mit-telefonati li kelli kienet fejn xi qalli li r-residenti tal-blokka ma redux japplikaw għax kienu qed ifittxu lis-sid minħabba li kien begħelhom postijiet fejn il-qies tal-bitħa ma kienx tajjeb.

Qabel nidħol fuq il-mistoqsijiet fid-dettall tajjeb ngħid li mill-460 applikazzjoni li daħlu s'issa, madwar 17% biss kellhom enforcement notice fuqhom, jiġifieri l-bulk tagħhom huma każijiet fejn ma konniex nafu bihom u ġew huma minn jeddhom biex japplikaw fuqhom.

Biex niġi għal dak li staqsa l-Onor.

Mifsud, dwar ir-room in backyard kien hemm każ fejn jien fil-fatt għedtilhom biex ma japplikawx għalissa għax il-legal notice tgħid li biex il-kamra tiġi aċċettata, il-bitħa trid tkun kif suppost.

Dik hija xi ħaġa li se nemendaw meta se nemendaw biex indaħħlu l-commercial ukoll.

Għal dak li jirrigwarda l-internal yard fejn issa ħames piedi b'sitta, as such tista' tiġi 10 piedi bi tlieta għax il-legal notice tgħid any side mhux bħall-back yard li trid tibqa' bl-istess qies.

PHILIP MIFSUD: Mhux dak il-punt li qed nagħmel.

Jien qed ngħid jekk tiġi ħames piedi b'sitta u jien għandi habitable rooms on one side jew on each side tal-ħames piedi, allura issa qed naċċettaw il-prinċipju li habitable room quddiem it-tieqa tagħha jkollha distanza li tista' tkun baxxa sa ħames piedi.

U għandek sitwazzjonijiet fejn għandek numru ta' habitable rooms li huma fuq is-side tal-internal yard u allura quddiemhom għandek sitt piedi biss mhux 10, allura din hija rigward użu mhux bħala qies.

Nafu x'kien jiġri, pereżempju xi ħadd kien juri l-kamra bħala bathroom u jużaha bħala bedroom u skont kif inhi llum peress li għandu s-sitt piedi, ma tikkwalifikax.

Imma ladarba bis-saħħa ta' din il-legal notice għandek sitwazzjoni li jista' ikollok ħames piedi biss quddiem it-tieqa għax bitħa qed iċċekkinha b'50% u ma teskludix li ċċekken mill-10, allura ladarba hawnhekk ġejna b'ħames piedi qed nagħtuhom concession, ma narax għalfejn lil dawk li huma on the side ma jistgħux jingħataw concession.

Il-bitħa tista' tkun ..…

PERIT ALEXANDER BORG: Ma naħsibx li hija issue għax il-legal notice tgħidlek 50% of that required by law.

Jekk suppost kien għaxar piedi, sa ħames piedi b'engineer's report tgħaddi.

ĊENSU GALEA: M'iniex qed nifhem l-argument tal-Onor.

Inti għandek fin-normal – ħalli nieħdu żewġ sulari għax qed nitkellmu fuq sitta b'10 u nafu li tikber iktar ma għandek għoli – hija sitta b'għaxra, illum qegħdin ngħidu li jekk tkun sitta b'ħamsa, fuq il-ħamsa tħallik tuża habitable rooms.

L-Onor.

Philip Mifsud qed jgħid: Allura bħalma fuq il-ħames piedi tħalli l-habitable room, fuq is-sitt piedi għax ma tħallix habitable room ukoll on the longer side?

THE CHAIRMAN: Naħseb tapplika.

Trid tpinġi l-bitħa required by law ....

PHILIP MIFSUD: Le mhux hekk qed ngħid jien.

Inti jista' ikollok il-bitħa ta' qies tajjeb, jiġifieri 10 piedi b'sitta u għandu habitable room on the side tagħha u miżmum milli jbigħ.

Jekk din hija bedroom u d-daqs tagħha huwa 10 piedi b'sitta, illum mhijiex aċċettabbli.

PERIT ALEXANDER BORG: As required by law quddiem il-bedroom se tkun 10 piedi, mela sa 50% minnha tgħaddi bil-legal notice.

THE CHAIRMAN: Trid tpinġiha 10 piedi.

PHILIP MIFSUD: Imma l-legal notice qiegħda biex tagħti concession għal min għandu bitħa iżgħar milli suppost.

THE CHAIRMAN: Tista' imma trid iddaħħal engineers' report.

AVUKAT IAN STAFRACE: Xorta trid tapplika bl-iskema.

PERIT ALEXANDER BORG: Jekk għandek illegalità li m'għandhiex x'taqsam mal-bitħa, dik m'aħniex qed nagħtu kasha.

Onor. Mifsud, jekk jogħġbok fakkarni l-punt li staqsejt dwaru.

PHILIP MIFSUD: Jekk pereżempju għandek bini fil-backyard għax bqajt ħiereġ, jiġifieri mhux room in backyard, u ħallejt inqas minn ħames piedi mill-back wall, jekk jien inwaqqa' dak il-pied extra li għandi per eżempju, nista' nwaqqgħu mbagħad napplika b'din is-sistema?

AVUKAT IAN STAFRACE: L-impressjoni tiegħi f'dak il-każ hi jekk inti m'intix fil-kriterji tal-iskeda, trid iġġib il-proprjetà at least fil-kriterji tal-iskeda biex tibbenefika.

PERIT ALEXANDER BORG: Forsi l-punt li qed isemmi għax suppost sar qabel l-1 ta' Awwissu.

PHILIP MIFSUD: Għax imbagħad għandek il-back wall li qed tixxiftjah pied lura pereżempju, dak qed tibnih illum mhux qabel Awwissu.

AVUKAT IAN STAFRACE: Nerġa' ngħid li l-iskeda kienet introdotta u ntiża sabiex issolvi sitwazzjonijiet li kienu eżistenti u jseħħu.

Jekk inti qiegħed f'sitwazzjoni li tirratifika dak in-nuqqas li hemm, tmur għal dik l-option, però l-iskeda ma kenitx intiża biex tapplika b'mod għall-futur, jiġifieri wieħed irid jieħu stock tas-sitwazzjoni li kien hemm.

Kull skeda li ddaħħal dejjem trid tieħu timeline u timxi fuqha.

PERIT ALEXANDER BORG: Dan il-punt narawh; s'issa għad ma kellna l-ebda każ hekk.

THE CHAIRMAN: Onor. Mifsud, kellek xi punt ieħor?

PHILIP MIFSUD: Fuq l-iskeda nnifisha le imma nixtieq nitkellem dwar proposti ġodda.

THE CHAIRMAN: L-Onor.

Membri għandhom xi issues li huma dwar sanità.

Ħalli niddistingwu bejn ta' sanità u mhux ta' sanità biex inkunu iktar ċari fid-diskussjoni tagħna.

L-issues dwar sanità tal-Onor.

Mifsud eżawrejnihom.

Ħalli issa naraw jekk hemmx issues ta' sanità mill-Onor.

Membri l-oħra ħalli nittekiljaw lilhom l-ewwel.

ĊENSU GALEA: Id-diffikultà li qed nara jien f'dak li jirrigwarda issues ta' sanità.… Jien sal-lum għadni m'għamiltx applikazzjoni waħda imma s-sitwazzjoni li qiegħda tinkwieta lil ħafna nies – lill-Perit Borg ċempiltlu u kellimtu aktar minn darba, imbagħad kellna korrispondenza anke permezz ta' emails – hi fejn jirrigwarda dak li suppost hemm fil-legal notice u dak li qed jiġi mwettaq fil-prattika, għax kif għedna, hemm diversi xniegħat, imma wara erba' xhur li daħlet l-iskema suppost dawn ix-xniegħat jibdew jispiċċaw.

Jiena anke staqsejt uffiċjali, mhux tal-Bord jew high ranking officials imma persuni li jaħdmu ġewwa l-Awtorità, dwar x'inhi l-proċedura proprja li wieħed irid jadotta u sfortunatament minkejja ċ-ċirkolarijiet li ħarġu, sal-lum risposta ċara huma stess jgħidulek li lanqas huma ma jafu l-mod ta' kif se jħaddmu din l-iskema.

Forsi m'iniex qed nitkellem with the right people u għahekk xtaqt nistaqsi jekk hemmx xi ħadd partikolari li nistgħu nirriferu għalih.

Hemm xi ħadd li meta tkellmu għadu moħħu marbut mar-regoli tal-lum u ma jridx jiċċaqlaq minnhom u allura jagħti pariri li mhumiex korretti?

THE CHAIRMAN: Onor. Galea, ħalli nwieġeb jien għax naħseb lil rridu nkunu fair anke mal-MEPA hawnhekk.

Jien kelli erba' applikazzjonijiet u għalkemm semmejt każ wieħed fejn rajthom kienu qed ifettqu, ma tantx nista' nilmenta; li forsi nista' nilmenta huwa li l-unit huwa żgħir.

Għal 400 applikazzjoni unit ta' tlieta jew erba' minn nies huwa pjuttost żgħir, però meta tmur hemmhekk naħseb you learn by doing, jiġifieri jkollok l-ewwel waħda they take you through the ropes, forsi veru jkollok id-dwejjaq li jkollok terġa' tibdel il-pjanti għax iridu ċerti super impositions tal-eżistenti u dak li huwa skont il-liġi, però ma ssibx queues u n-nies pjuttost jgħinuk.

Jien naħseb li forsi mhuwiex l-aħjar mod li wieħed jipprova jinqeda bit-telefon, naħseb li meta wieħed imiss magħhom hands on isib li s-sistema mhijiex waħda daqstant diffiċli.

Ma nafx xi jgħidu l-kollegi l-oħra dwar dan, però jien ma sibx xi diffikultajiet kbar; wara li tagħmel l-ewwel waħda then it is straight forward.

ĊENSU GALEA: Forsi veru jien m'għaddejtx mill-esperjenza għax għadni m'għamiltx l-ewwel applikazzjoni minn dan it-tip, però jekk il-persuni huma t-tlieta min-nies li qegħdin fl-Uffiċċju tas-Sanità – ma rridx insemmi ismijiet għax mhux fair għal min mhuwiex hawnhekk – b'kull rispett lejn ix-xogħol tajjeb kollu li jagħmlu .....

PERIT ALEXANDER BORG: Contact points fl-Enforcement Section għandna.

Issa m'iniex se nirrispondi għal nies oħrajn, però lili jgħiduli – u veru għax narahom – li l-ħin kollu bil-periti magħhom, qatt ma bagħtuhom 'l hemm, jiġifieri dejjem ippruvaw jgħinu.

Naturalment jekk kien hemm learning curve għall-periti, kien hemm learning curve għall-istaff tiegħi wkoll u anke għalina.

Bħal f'kull post ieħor, hemm distinzjoni bejn xi ħadd li jkun qed jara li l-kaxxi kollha huma ticked u xi ħadd li jkun qed jagħmel assessment u jara li the overall picture.

Nista' ngħid li jien ma kellix daqshekk complaints li mhumiex qed jgħinu.

ĊENSU GALEA: Jien ma nistax nipponta subgħajja lejn xi ħadd li mhux qed jgħin.

Id-diffikultà li qed niffaċċja s'issa fuq il-kuntatti li ppruvajt nagħmel hija sakemm tasal to the right person.

Mhijiex problema, the right person jinstab u wieħed jista' jikkomunika miegħu.

Punt ieħor li xtaqt nitkellem fuqu minbarra dan tas-sanità … Qed ngħidu li saru 460 applikazzjoni.

Issa jekk inkunu saqajna fl-art nafu li mhux 400 problema għandna f'dan il-pajjiż għar-rigward ta' dawn iċ-ċirkostanzi imma naħseb li hemm 40,000 u aktar li qegħdin f'sitwazzjoni ta' xi diffikultà ta' xi waħda minn dawn it-tipi speċjalment għal dak li jirrigwardja l-internal height.

Il-kostruzzjoni kollha li saret f'dawn l-aħħar 20 sena fejn naqqasna l-għoli minn 11-il filata għal 10 filati, speċjalment sakemm konna qegħdin naqtgħu mill-madum 'il fuq, m'hawnx binja waħda li tgħaddi għax 2.75 metri nafu li ma jġibux daqshekk għax 10 filati llum ikollhom xorti jġibu 2.6 metri jew 2.65 metri bħala internal height u allura waqt li konna qegħdin nitkellmu fuq l-10 filati, nafu li dan irriżulta f'dawn is-sitwazzjonijiet u sa ftit ilu ħadd ma kien jagħti kas li suppost hemm 2.75 metri għax konna qegħdin nitkellmu fuq il-filati.

Fil-fatt fil-legal notice ukoll hemm riferenza għal "ten courses" u naħseb għall-konsistenza rridu nbidluha u nispeċifikaw l-għoli bil-metri mhux bil-filati għal dak li jirrigwarda l-kamra tal-bitħa għax inkella se nerġgħu neħlu f'dak ir-rigward.

Għar-rigward ta' dawk il-postijiet li nqasmu fi flat quddiem u ieħor wara, kif qal l-Onor.

Mifsud, Buġibba u l-Qawra huma miżgħudin b'dawn it-tip ta' binjiet u l-isfortuna hija li l-problema mhijiex ta' min bena l-blokka imma ta' dawk li xtraw.

Jien qatt ma kelli proprjetà u qatt ma bigħejt imma hemm ħafna nies li huma migdumin bil-fatt li mingħalihom li meta xtraw għamlu xi bargain kbir għax iffrankaw xi flus, u fil-fatt veru ffrankaw xi flus, però qegħdin f'sitwazzjoni li huma verament imsallbin biex jippruvaw ibigħu jew jippruvaw jagħmluha bħala garanzija għal xi ħaġa u ma jistgħux jaslu.

Jekk kemm-il darba issa għandna l-possibilità li nestendu, u kienet l-intenzjoni ta' dan il-Kumitat li jiġi inkorporat forsi nibdew biha kemm jista' jkun malaljr.

Naturalment, f'dak il-każ, is-sitt xhur jew kemm se jkunu, ma jgħoddux minn Awwissu imma jibda minn meta nkunu ħriġna dan l-Avviż għax inkella nispiċċaw li jkollna xi ġimgħa biex wieħed jipprova jirregolarizza dawn is-sitwazzjonijiet.

Irridu niftakru li huma sitwazzjoni li ħafna drabi mhux min bena oriġinarjament li qiegħed imsallab imma min matul is-snin xtara u żgur li hemm ammont enormi ta' nies li qegħdin f'din is-sitwazzjoni.

L-Onor.

Buhagiar, fuq issues ta' sanità.

CHARLES BUHAGIAR: Waħda mill-problemi li qed insib meta niġu għal room in backyards, filwaqt li l-legal notice titkellem fuq "any building" meta niġu għall-vilel u s-semi-detached, kif tagħmel room fil-backyard ħafna drabi taqbeż il-persentaġġ u allura din mhijiex applikabbli għall-vilel.

Meta għandek villa li suppost għandek site coverage ta' 40% u għandek room in the backyard tispiċċa li s-site coverage jitlagħlek għal 42% jew 43%.

Wieħed x'jista' jagħmel biex ikopri lil dawn ukoll, jekk qegħdin nitkellmu fuq any dwelling?

Inkella dawn qed jiġu diskriminati; m'aħniex nindirizzaw l-issue tal-vilel f'dan il-każ, qed nindirizzaw il-flats u forsi terraced houses imma vilel le.

Jien kelli diversi semi-detached li kellhom din il-problema.

Il-punt tal-internal height.

L-internal height, kif qal tajjeb l-Onor.

Galea qabli, huwa ftit punt li ma jagħmilx sens għax illum kulħadd jagħmel is-soffitti; tibda b'2.6 metri jew 2.75 metri u tispiċċa b'height ħafna reduced.

Allura naħseb li hawnhekk irridu naraw meta nitkellmu fuq internal height fir-rigward ta' ventilazzjoni u arja fil-kamra, għal xiex qed nirriferu.

Jekk qed nitkellmu fuq internal height ta' 2.75 metri jew 2.65 metri li huwa aċċettabbli, xi ħadd se jmur jiċċekkja xi jkun fadal height jekk ikun hemm soffitt?

Jiġifieri għalkemm nifhem il-ħsieb wara l-issue tal-internal height, ma tantx naħseb li tista' tiġi nforzata għax anke meta jkun hemm spezzjoni fuq proprjetà, xi ħadd se jixtri proprjetà u tmur inti bħala perit tispezzjona din il-proprjetà, jekk dan ikun għamel soffitt għax forsi kellu t-travi, minn xiex se tkejjel?

Se tkejjel mill-madum sas-soffitt?

Allura jekk se nitkellmu fuq concession, għax aħna nitkellmu għal fini ta' banek – aħna bħala periti nagħmlu ħafna inspections għall-banek – meta tmur tkejjel il-ħajt, għal fejn se nkejlu?

Għas-soffit jew ma nafx x'hemm fuq is-soffitt?

Din hija xi ħaġa li ma ġietx spjegata, jekk se nitkellmu fuq concessions.

AVUKAT IAN STAFRACE: Kemm nikkjarifika żewġ punti, imbagħad fit-teknikalitajiet jidħol iżjed il-Perit Borg.

Il-miżuri u l-kejl li hemm bħalissa fit-Tmien Skeda huma l-gwida li ħareġ biha l-GSB.

Id-diskussjoni kultant teħodna bħalma qed issemmu intom, fuq il-kwestjoni tal-għoli tal-bini, tas-sulari, eċċ. In parallel ma' din l-iskeda, l-issues tal-liġijiet sanitarji wkoll qed jiġu diskussi wkoll fil-kuntest tal-building regulations jiġifieri wieħed jista' jressaq dawk is-suġġerimenti f'dak il-qafas.

Speċjalment fl-industrija, din l-issue tal-għoli mhijiex biss xi ħaġa storika imma anke fil-bini l-ġdid qegħdin tiltaqgħu magħha.

Tal-kamra fil-backyard fil-każ tal-vilel forsi jirrispondi iżjed il-Perit Borg.

Ma nafx jekk nistax naqbad mill-ewwel mal-argument li għamel l-Onor.

Galea rigward il-kwestjoni tas-subdivision tar-residenzi.

Din tas-subdivision tar-residenzi hija ta' concern u norbot man-numru għalfejn s'issa daħlu 460 u mhux iżjed.

Ir-realtà hija li għandek numru ta' sidien ta' proprjetà li ma jafux li qegħdin fi stat ta' illegalità u l-isfortuna hija li jsiru jafu, jew meta jkun hemm każijiet ta' bejgħ, jew każijiet ta' separazzjoni, jew forsi refinancing ta' xi loan u ssir l-ispezzjoni iżjed dettaljata llum minn kif kienet issir qabel.

Dawn huma li jiskattaw li wieħed jgħid li għandu għandi bżonn jara kif inhi s-sitwazzjoni tiegħu.

Jafu hemm uħud minnhom għandhom id-dawl u l-ilma jiġifieri din l-inċidenza rari jkollok min ikun jaf b'illegalià.

Hemm min jaf, forsi l-iżjed każijiet huma f'tal-btieħi, però fejn jidħol l-għoli tas-sular, l-internal yards eċċ. nassigurak li minkejja li l-problemi huma ħafna iżjed minn 460, hemm barra s-sidien tal-proprjetà forsi jiġu alerted biha, jew meta bniedem ikun ġie biex ibigħ u dawn it-tip ta' realtajiet.

Il-każ tas-subdivision of units, meta aħna naraw it-totalità ta' units, aktar insejħulhom creation of additional units għax inti għandek jew f'sular wieħed il-units jinqassmu fit-tnejn jew għandek inċidenzi oħrajn ta' żvilupp li jkun mibni b'mod u manjiera li l-basement ikun inbigħ ukoll għal skopijiet residenzjali.

U hemmhekk fejn forsi wieħed jiddistingwi bejn basement li huwa fully fledged basement u basement li forsi għandu outlook fuq wara – bħal fil-każijiet li jkun mibni fuq ridge li jkollu outlook fuq wara – u allura minn aspett ta' arja u dawl is-sitwazzjoni mhijiex daqshekk problematika.

Jiġifieri dawn huma l-każijiet bħala numru l-iżjed li qegħdin niltaqgħu magħhom fejn qed ikollna talbiet biex wieħed jikkonsidra l-issue tal-iskeda.

Imbagħad, magħhom iqumu l-issues li semma l-Onor.

Mifsud tal-encroachments fil-front gardens li forsi nistgħu nidħlu f'iżjed detall fuqha, però biex nagħlqu l-issue tas-sanità, naħseb dawk l-issues li ltqajna magħhom s'issa u forsi l-Perit Borg jista' …

THE CHAIRMAN: Għandi issue li għandi ma qajjimthiex.

Is-sanità tikkonċedi gallerija fuq il-backyard ta' 75 cm.

Issa jeżistu każijiet li dik il-gallerija tkun iktar minn 75 cm, ġieli saret 90 cm u ġieli saret metru.

Qed ikun ikkontemplat li forsi dan l-infringement tidħol parti minn din is-sistema?

PERIT ALEXANDER BORG: Dwar li daħlu biss 460 applikazzjoni – aħna xtaqna li jkunu iżjed imma kif qal Dr. Stafrace ħafna nies ma jkunux jafu li għandhom problema – hija anke minħabba l-fatt li jkollok blokka flats fejn il-qies tal-internal yard ikun ħażin, u għalkemm ovvjament tkun ħażina minn fuq s'isfel ħażina, japplika biss wieħed jew tnejn.

Aħna ppruvajna nagħmlu ħafna affarijiet biex inġibu n-nies aware ta' dawn l-affarijiet, fil-fatt jien personalment kont fuq programmi tar-radju kemm-il darba.

Ikun hemm ukoll diversi każi ta' misconceptions.

Kien hemm każi fejn, pereżempju, xi ħadd mar għand perit u l-perit qalilhom li jikkwalifikaw u m'għandhom jagħmlu xejn aktar minflok ma japplikalhom.

Jien ma nafx x'nistgħu nagħmlu aktar minn hekk.

ĊENSU GALEA: Jiena ġew nies għandi għax kont għedtilhom li b'dawn it-tibdiliet ma jistgħux jissanzjonaw kamra f'għalqa imbagħad marru għandu perit ieħor u qalilhom li jistgħu.

Ovvjament dawn reġgħu ġew għandi għas-sodisfazzjon.

AVUKAT IAN STAFRACE: Nixtieq nieħu spunt żgħir anke biex nikkjarifikaw u nużaw dan il-forum biex din tiġi kjarifikata darba għal dejjem.

L-issue ta' sitt xhur tapplika biss fejn qed jingħata l-preżunzjoni favur min qed jagħmel ir-rikjesta li jekk jidħol ir-request sal-aħħar ta' Jannar 2013, il-preżunzjoni li l-iżvilupp kien seħħ qabel Awwissu tal-2012.

Wara dik id-data, it-talbiet xorta jistgħu jibqgħu jsiru għax, kif qed ngħidu, x'aktarx li bniedem jaf jinduna b'din sentejn, tlieta, erba' snin oħra meta jkollu bżonn jagħmel xi alterazzjonijiet fil-binja jew meta jiġi biex ibigħ il-proprjetà.

Hemmhekk kull m'aħna qegħdin ngħidu huwa li dak l-individwu jrid juri li dak l-iżvilupp seħħ qabel Awwissu tal-2012.

Biex nagħmilha ċara wkoll u nużaw dan il-forum biex din is-sitwazzjoni tkun kategorika, meta qed ngħidu dak l-individwu jrid juri, ma ninsewx li l-MEPA għandha l-aħħar set ta' aerial photography meħud f'din is-sena, fl-2012.

L-aerial photography tagħtina ħafna informazzjoni u dik bażikament hija l-informazzjoni li se tkun għad-dispożizzjoni ta' kulħadd inkluż tal-MEPA biex tgħin lil dak li jkun juri li din seħħet qabel Awwissu tal-2012.

Eżempju klassiku li rrid insemmi għax ġibidli l-attenzjoni għaliha xi ħadd hija li fl-aerial photo l-għoli ta' sular ma taqbdux.

Huwa veru li dan ma taqbdux, imma li l-binja nbniet se taqbadha.

(Interruzzjonijiet) Veru imma at least teżisti l-għodda.

Billi qed ngħidu li persuna trid turi li dak li jkun qed japplika dwaru jkun seħħ qabel Awwissu tal-2012, il-messaġġ li qegħdin nibagħtu hemm barra huwa li, wara Awwissu 2012, m'aħniex qegħdin nippretendu li bniedem jibni blokka b'bitħa żgħira.

Jekk wara Awwissu tal-2012 bniedem bena blokka b'bitħa żgħira, ma nħossux li għandu jibbenefika mill-ebda skeda.

Mill-aerial photography, dawn l-issues jiġu captured, jiġifieri blokka tkun tidher li diġà hija mibnija u allura jekk tmur u ssib appartament b'2.6 metri, ovvja li trid tassumi li dik il-blokka nbniet skont kif dehret fl-aerial photos.

Aħna m'aħniex qegħdin nitolbu lil xi ħadd biex iġibilna evidenza beyond reasonable doubt jew ħafna affidavits jew dawn it-tip ta' affarijiet.

Ħafna minn din l-evidenza hija fattwali u l-messaġġ li rridu nagħtu hemm barra, kemm aħna kif ukoll il-prattikanti li, fl-aħħar mill-aħar huwa l-ewwel port of call fejn bneidem imur jistaqsi għal parir … Dawn l-affarijiet huma miktuba, jiġifieri mhijiex kwestjoni ta' x'ngħid jien jew x'jgħid il-Perit Borg.

Anke li din se tiskadi f'Novembru jew mhux f'Novembru jew li wara Novembru min jaf x'għad irid jiġri … Dawn it-timelines huma miktubin u huma miktubin mhux f'opinjoni imma f'leġislazzjoni.

U biex nikkjarifikaw iżjed ħriġna ċirkolari.

Nerġa' ngħid li l-linja ta' komunikazzjoni dejjem trid titjieb, mhemmx dubju, però l-ewwel port of call f'dawn il-każijiet ħafna drabi huwa l-perit li jkun qed jagħti parir.

Jiġifieri jekk hemm każijiet bħalma semma l-Onor.

Galea fejn huwa, rightly so, qalilhom li kamra f'għalqa ma tgħaddix, ma nafx liema perit interpreta din l-istess skeda bħala li kamra f'għalqa tgħaddi.

Imma din bħal kull ħaġa oħra.

Hemm min jgħidlek li f'urban conservation area (UCA) tista' ġġib permess għal erba' sulari imma kulħadd jaf x’inhu l-height limitation f’UCA.

Il-messaġġ u l-informazzjoni li trid tasal, trid tasal b’mod korrett għand kulħadd għax fl-aħħar mill-aħħar dawn il-miżuri mhumiex qegħdin jittieħdu biex jiġu abbużati però biex ikunu ta’ għajnuna għal min verament għandu bżonn jew inqabad – dik hija l-aħjar espressjoni għax ħafna minn dawn is-sidien li qegħdin nitkellmu fuqhom inqabdu –f’din is-sitwazzjoni.

Meta titkellem fuq ir-regoli tas-sanità u l-proposti li ssemmew illum tas-subdivision of apartments, għandek ħafna mill-każijiet b’dimensjoni soċjali.

Li bniedem tmur tgħidlu f’daqqa waħda li appartament li ilu jgħix fih għal 10, 15-il sena jew 20 sena, issa jrid jiftiehem ma’ ta’ warajh u ma’ ta’ maġenbu biex iġibu appartament wieħed, bl-ebda spjega mhu se jirnexxilek tikkonvinċih li dik hija l-way forward.

Jiġifieri rridu nifhmu din ukoll u naħseb li l-proposti l-ġodda li jridu jiġu kkunsidrati, iridu jiġu kkunsidrati with this frame of mind.

THE CHAIRMAN: Il-Perit Borg.

PERIT ALEXANDER BORG: Li bdejna nagħmlu ftit ilu huwa li qed induru ftit l-enforcement notices li għandna ħalli fejn naraw li huma relatati ma' btieħi eċċ. Qed nibagħtu ittri biex ninfurmaw lil dak li jkun li jista' jitkellem mal-perit tiegħu biex jara jistax b'xi mod iġib din il-concession.

Irrid nenfasizza wkoll li, għalkemm il-legal notice ħarġet fuq issues ta' sanità, il-liġi ma tagħmel ebda distinzjoni bejn sanità u mhux sanità, jiġifieri l-liġi tgħidlek x'inhuma l-concessions u mhux qed tillimita ma' sanità.

Il-fatt li daħħalna għal dak li jirrigwarda issues ta' sanità was an option għax kien hemm request tal-GSB.

Aħna qed nimxu ma' x'tgħid il-legal notice u għalhekk mhux qed jassessjawhom tas-sanità, jiġifieri rrid nagħmilha ċara li mhux qed jiġu assessed mis-sanità.

Kulma qed nibagħtu lil tas-sanità hija fejn il-perit ipinġi bl-aħmar, as required by law, u fejn qed jgħidilna as approved qed noqogħdu fuq x'qed jgħidilna l-perit.

Meta jgħidilna as required by law qed inġibu konferma minn tas-sanità li that is what is required by law ħalli mbagħad l-assessment nagħmluh aħna.

Għar-rigward internal heights jien kont kellimt lil tas-sanità fuq il-kwestjoni tas-soffitti u l-feedback li kelli kienet li huma jieħdu l-kejl mhux mis-soffitt imma mill-istructure.

S'issa qatt ma naf li kellna pjanta li turina s-soffitt.

Issa what is required by law, tas-sanità jrid jgħid imam safejn naf jien dik hija l-istand li qed jieħdu.

Għar-rigward tal-vilel bħalissa qed ngħidilhom to keep back sakemm tiġi ċċarata għax jekk qed tagħmel kamra f'villa jkollok il-kwestjoni ta' fejn hi l-backyard u fejn mhijiex, fejn se tiġi kamra u mhux kamra, hemm issues ta' coverage eċċ., jiġifieri at this stage m'aħniex qed immexxu fuq vilel ħlief fejn il-kwestjoni hija dwar internal yard jew internal height.

Fuq il-gallerija fuq wara rrid ngħid li fejn hemm gallerija, jekk kellu concession ta' 75 cm u dan ressaq il-faċċata kollha bl-istess 75 cm, qed ngħodduha daqslikieku mhemmx gallerija.

Jekk il-gallerija kibret, qegħdin inqisuha bħala l-binja qed tasal sal-gallerija.

Dak huwa l-agreement li kellna mas-sanità.

Jiġifieri fejn kabbar il-gallerija biss, qed inqisuha daqslikieku għandu l-faċċata mal-gallerija.

THE CHAIRMAN: Jiġifieri wieħed irid jeħodha fil-kuntest ta' reduced backyard.

Naħseb li b'hekk eżawrejna l-issues sanitarji kollha.

Nitlob lill-Onor.

Kollegi jekk iridux jagħmlu aktar domandi.

L-Onor.

Mifsud diġà semma l-każ ta' xi ħadd li joħroġ 'il barra mill-building line.

Jiena nista' nsemmi każ simili ta' xi ħadd li jeċċedi d-dimensjoni ta' gallerija aktar minn dak li tgħidlek il-liġi, fejn hawn min, għal 5 cm kellu jkisser gallerija sħiħa.

Ma nafx jekk l-Onor.

Membri għandhomx xi eżempji li jixtiequ jsemmu sabiex il-MEPA tkun tista' teħodhom in consideration.

L-Onor.

ĊENSU GALEA: Mr Chairman, meta qed tgħid 5 cm nassumi li fil-projection mhux fil-ġnub tagħha għax fil-ġnub hemm problemi ta' obbligazzjoni ta' mal-ġirien.

Iktar kmieni ssemma l-punt tal-garaxxijiet, ħafna drabi ta' 13-il filata, 14-il filata, 15-il filata allavolja mhux użat bħala commercial.

Dan donnu li mhuwiex indirizzat, però l-Onor.

Philip Mifsud għamel punt importanti ħafna fil-kumment li għadda, fejn qal li m'għandux ikun hemm oġġezzjoni, dejjem sakemm l-użu jibqa' wieħed kif kien speċifikat oriġinarjament.

Nafu li fil-verità għandna ħafna garaxxijiet li nbnew b'aktar minn 12-il filata u xi kultant anke jwasslu sa 15-il filata.

Tikkinsidraw il-possibilità li dawn is-sitwazzjonijiet jiġu sanzjonati?

THE CHAIRMAN: Onor. Buhagiar, għandek xi issues simili li mhux ta' sanità?

Bini li mhux f'development zone, bħal farmhouses, li jkollhom problemi ta' kobor ta' btieħi jew internal height, din se tapplika għalihom ukoll?

PERIT ALEXANDER BORG: S'issa le għax imbagħad nibdew nidħlu fuq issues ta' kemm suppost kien il-footprint u jekk kibirx.

CHARLES BUHAGIAR: Mhux qed ngħidu fuq il-footprint imma fuq l-internal height jew l-internal yards.

Ħafna drabi l-farmhouses ikollhom kmamar baxxi.

PERIT ALEXANDER BORG: At this stage, kif inhi l-legal notice huma esklużi.

AVUKAT IAN STAFRACE: Mr Chairman, forsi nistgħu nibdew nisiltu mill-punti li ssuġġerixxa l-Onor.

Mifsud u se nibda mill-għoli tal-garaxxijiet.

L-għoli tal-garaxxijiet ħafna drabi jkunu konċentrati f'ċerti żoni u f'irħula minħabba metodoloġija eċċ. L-akbar problema li hemm, iżjed milli l-għoli tal-garaxx, hija l-użu.

Issa aħna naqblu li, jekk tirregolarizza b'xi mod l-għoli tal-garaxx, m'intix qed tgħid li f'daqqa waħda sar warehouse, però ħafna drabi dak li jkun ikun għamel il-garaxx ta' ċertu għoli proprju biex jagħmel ċertu użu minnu.

Dawk huma ċ-ċirkostanzi li qegħdin niltaqgħu magħhom u l-problemi li qed ikollna huma… (Interruzzjonijiet) Imma jeżistu xarabanks privati.

Aħna kważi kważi nippreferu li jdaħħlu l-inġenji tagħhom fil-garaxxijiet, tista' tkun xarabank, jista' jkun trakk u jistgħu jkunu xi inġenji relatati mal-kostruzzjoni, milli jħalluhom fit-triq, jew agħar minn hekk, jikkapparaw xi raba biex jipparkjawhom fihom.

Naħseb li rridu nkunu daqsxejn proattivi u nippruvaw naraw x'soluzzjonijiet hemm biex wieħed jipprova jgħin f'dawn is-sitwazzjonijiet.

Internament aħna nagħmlu brainstorming sessions fejn nippruvaw naraw liema huma dawn il-kategoriji li wieħed jista' jindirizza.

Sitwazzjonijiet li kultant niltaqgħu magħhom f'dawn huwa fejn sid il-garaxx ikun jabita fuq il-garaxx stess u allura l-inkonvenjent kważi ma jeżistix.

Allura forsi wieħed jistaqsi jekk għandniex nillimitaw din il-konċessjoni f'każ li l-unit ta' fuq ikun jappartjeni lill-istess sid tal-garaxx jew almenu jekk ikun ġab il-kunsens tas-sidien tal-unit ta' fuq.

Naħseb li rridu nippruvaw noħolqu bilanċ.

THE CHAIRMAN: Jiġifieri qed tgħid li taċċettaw l-applikazzjoni jekk ikunu l-istess sidien?

Jien naraha agħar din, fis-sens li jekk xi ħadd ikun xtara l-proprjetà ta' fuq mingħajr ma kellu l-ebda kontroll fuq il-proprjetà t'isfel, hija agħar.

PERIT ALEXANDER BORG: Li konna ddiskutejna kien li, fejn l-abitazzjoni ta' fuq il-garaxx hija tal-istess sid tal-garaxx, jiġifieri joqgħod hu stess, allura nistgħu naċċettaw lintel ħolja, filwaqt li fejn min joqgħod fuq mhuwiex is-sid tal-garaxx ta' taħtu, jekk hemm bżonn, nġiegħluh ibaxxi l-lintel.

ĊENSU GALEA: Sal-lum mhux qegħdin jaċċettawha.

PERIT ALEXANDER BORG: Le, dan x'konna qegħdin niddiskutu.

AVUAKT IAN STAFRACE: Il-complaints li nirċievu aħna mhumiex għax il-garaxx ikun għoli.

Il-preokkupazzjoni ta' dak li jkun, speċjalment min joqgħod fuq il-garaxx hija l-użu għax dawn l-inġenji x'aktarx jibdew kmieni u forsi anke jagħmlu ċertu storbju.

Allura tisa' tgħid indiscriminately jekk inti turi li hemm il-lintel għolja tgħid, jekk bnejtha qabel dan iż-żmien qed tirregolarizzahom kollha jew inkella ddaħħal ċerti salvagwardji oħrajn.

Is-salvagwardji li ġieli semmejna internament huma, l-ewwel li jekk is-sid tal-garaxx u tal-bini ta' fuqu huma l-istess sidien u allura mhux se toħloq inkonvenjent għal ta' fuq… (Interruzzjonijiet) Għax l-għoli tal-garaxx joħloq l-iżjed problema meta dak li jkun ikun jużah għall-inġenji, għax jekk jużah biex jipparkja l-vettura ma joħloqx inkonvenjent.

THE CHAIRMAN: Tista' tagħtini definizzjoni ta' inkonvenjent f'każ bħal dan?

AVUKAT IAN STAFRACE: Tal-inġenji?

THE CHAIRMAN: Meta l-garaxx huwa għoli u għandek l-propjetarju tal-binja ta' fuq ikun l-istess proprjetarju tal-garaxx ta' taħt.

X'inhu l-inkonvenjent f'każ bħal dan?

Li jitla' taraġ aktar?

AVUKAT IAN STAFRACE: Le, aħna li qegħdin ngħidu huwa li jekk sid il-garaxx u sid l-appartament ta' fuq huma l-istess, inkonvenjent ma jeżistix u allura wieħed għandu jikkonsidra din il-konċessjoni.

(Interruzzjoni) Aħna, aktar minn kollox, qed nistaqsu d-domanda jekk għandniex nikkunsidraw li ndaħħlu din il-konċessjoni anke meta l-garaxx u l-appartament ta' fuq huma separati.

THE CHAIRMAN: Imma għal-liema infringement qed tirriferi?

Għall-użu?

AVUKAT IAN STAFRACE: Għall-użu tal-garaxx.

THE CHAIRMAN: Jiġifieri għall-għoli biss.

PHILIP MIFSUD: Jeżistu ċerti każijiet ta' nies li jkollhom garaxx taħt il-plot kollu u jgħolluh ftit aktar minn 12-il filata.

Jeżistu wkoll każijiet ta' nies li qabel kellhom trakk tal-ġebel jew xarabank, illum m'għadhomx għandhom u qed idaħħal karozzi.

Jiġifieri hemm l-issue tal-għoli tal-garaxx u tal-blata, imbagħad hemm l-issue tal-użu.

Jien, oriġinarjament, meta semmejtha, lanqas ma kont qed naħseb daqstant fuq l-użu imma kont qed naħseb fuq id-daqs.

Jien naħseb li sakemm ikun hemm the parking of private vehicles, ma narax li għandu jkun hemm konċessjoni, ladarba imbagħad hemm l-ogħli u allura jimplika l-parkeġġ ta' vetturi kummerċjali, allura imbagħad tiġi l-konċessjoni minn ta' fuq jekk huwiex l-istess persuna.

AVUKAT IAN STAFRACE: Jien naħseb li rridu ngħidu huwa jekk aħniex se napplikawha b'mod indiskrimat jew inkella, anke kif qed isemmi l-Onor.

Mifsud, li tgħid li f'każ ta' konċessjoni m'għandek bżonn iġġib il-kunsens ta' ħadd jekk se tibqa' tipparkja l-vetturi privati, però jekk se tipparkja fih inġenji, trid jew tkun is-sid tal-appartament ta' fuq jew inkella ġġib il-kunsens tas-sid tal-appartament ta' fuq.

Dan again, biex kemm jista' jkun tipprova toħloq bilanċ f'dawn is-sitwazzjonijiet.

THE CHAIRMAN: Jista' jkollok xenarju differenti fejn l-appartament ta' fuq irid jagħmel applikazzjoni ta' estensjoni, l-garaxx ta' isfel huwa rregolari f'dan is-sens, u huwa fl-interess tas-sid differenti ta' fuq li jirregolarizza dak li hemm isfel.

Jien naħseb li meta inti tagħmel applikazzjoni sussegwenti għand il-MEPA, se tħarislek lejn l-irregolarità li għandek fil-ground floor u timblukkak.

AVUKAT IAN STAFRACE: Jien naħseb li s-suġġeriment wieħed irid jarah.

Illum għandna legal notices 2/96 u 2/98 li suppost jirregolaw sitwazzjonijiet bħal dawn, però wieħed jieħu s-suġġeriment taċ-Chairman, li tista' tkun li l-appartament ta' fuq, minħabba l-issue ta' dak ta' taħt… Aħna li kellna f'moħħna kien iżjed li ta' fuq jista' jkun il-persuna li qiegħed joġġezzjona, però jekk għandek lil ta' fuq li jrid jibbenefika minnha tista' tiġi kkunsidrata wkoll.

Jiġifieri li forsi nistgħu nagħmlu, bil-permess tagħkom, huwa li llum nieħdu notamenti ta' x'inhi d-direzzjoni ġenerika li l-Kumitat jixtieq imur għaliha, nabbozzaw kriterji kif qegħdin nifhmuhom jew nistgħu noħorġu bihom, nilħqu niċċirkolawhom magħkom u forsi wieħed jidħol f'iżjed dettall...

Aħna available għal aktar diskussjoni.

Fil-fatt naħseb li din hija waħda mill-iktar diskussjonijiet l-iktar konkreti li jistgħu jkunu ta' benefiċċju għal kulħadd u definitely li l-Membri tal-Kumitat ikunu disponibbli.

IS-SUR AUSTIN WALKER (Chairman, MEPA): Personalment naħseb li jekk mal-konċessjoni tal-binja se jidħol ukoll l-użu, se tikkomplika ruħha wisq.

Naħseb li l-konċessjoni għandha tibqa' fuq l-istruttura, jekk hemm użu differenti minn dak li huwa permess, allura għandha titlob change of use, però almenu l-istruttura u minn hemm fuqha jew min għandu impediment minħabba li l-istruttura hija għolja aktar minn 12-il filata illiberajthom.

Però ma naqbilx li magħha jiżdied l-użu.

Fil-fatt diġà bdejna naraw x'kumplikazzjonijiet jistgħu jinqalgħu għax qed jissemma jekk hemm il-consent, jekk m'hemmx, min joqgħod fuq, eċċ. Aħna jidħlulna ħafna lmenti ta' nies li jgħixu mal-ġnub ta' garaxxijiet simili li jgħidulna li jdamdmuhom fl-4:00a.m. għax ikun irid jistartja l-vettura għax ikun irid imur jarma bil-ħaxix jew joħroġ għall-ġebel eċċ. Jiġifieri naħseb li huwa perikoluż li tagħti l-użu taħt concession, però l-binja għandna nikkunsidrawha.

PERIT ALEXANDER BORG: Biex ninfurzaw jekk hux se jdaħħal trakk jew karozza, imbagħad tiġi ftit...

ĊENSU GALEA: Naħseb li għandu raġun il-Perit Borg fuq dan il-punt.

Naħseb li d-distinzjoni trid tkun dwar jekk dik il-kostruzzjoni hijiex se tkun skont kriterji aċċettabbli.

Forsi l-periti l-oħra ma jaqblux miegħi, imma nista' ngħid li kull min bena ċertu għoli ma naħsibx li għamel hekk mhux biex joqgħod iżid il-kont tax-xogħol u minflok €1,000 tiġih €2,000 imma għax f'dak il-mument li kien qed jibni, jew kellu karozza tal-linja, jew kellu trakk, jew inkella kellu xi ħaġa oħra f'moħħu.

(Interruzzjonijiet) Iva, l-esiġenzi jinbidlu imma sakemm huwa garaxx għall-użu privat, huwa immaterjali x'se tipparkja fih, imma jekk imbagħad se jsir change of use għax se jkun qed jintuża kummerċjalment, imbagħad jien nippretendi li ssir applikazzjoni għal change of use.

U l-kriterji ta' jekk jingħatax permess għal change of use jew le, ma jridx ikun hemm distinzjoni bejn 15-il filata u 12-il filata.

THE CHAIRMAN: Jien naħseb li l-ewwel nett trid issir definizzjoni ta' xi tfisser meta ngħidu "garage for private cars", jiġifieri xi tfisser "private cars" jekk humiex karozzi għall-użu ta' passiġġieri jew inkella jistgħu jkunu cars owned by the applicant, jiġifieri f'dak il-każ tista' tkun dgħajsa, jista' jkun trakk u tista' tkun xarabank, però imbagħad teskludi general services garages.

L-Onor.

Buħagiar ried jagħmel xi interjection.

CHARLES BUHAGIAR: Sal-lum, sa fejn naf jien, meta inti tiġi biex tapplika u jkollok appartament fuq u għandek garaxx għoli taħt, ma jagħtukx permess biex tirranġa l-appartament ta' fuq għax għandek enforcement fuq il-garaxx ta' taħt għax huwa għoli.

Sa fejn naf jien hekk qiegħda sal-lum.

PERIT ALEXANDER BORG: Issa nqtajt ftit minn dak id-direttorat, però jekk tħares lejn PA2/1998 tara li tgħid li anke jekk għandek sidien diferrenti, jekk se tikkomprometti direct action… Meta kont f'dan id-direttorat, li issa ilu ftit, kont nirraġuna li jista' jgħolli l-art tal-garaxx ta' taħt u allura taqa' din.

Imma ma nafx kif qed tiġi interpretata bħalissa.

CHARLES BUHAGIAR: Le, mhux qed tkun interpretata hekk, però hija problema u forsi wieħed jista' jindirizzaha.

Għal dak li huwa l-għoli tal-garaxxijiet naħseb li hemm żewġ tipi ta' għoli ta' garaxxijiet oħra li wieħed irid jikkunsidra, wieħed li garaxx ikun ma' semi-detached, li suppost jitħallew baxxi imma ħafna drabi jinbnew ħafna aktar għoljin.

Lil dawn se nagħtuhom konċessjoni?

It-tieni tip ta' għoli huwa fil-każ tal-internal development.

Ħafna drabi dawn kienu jagħtuhom permessi għal għoli ta' disa' filati u llum il-ġurnata, ħafna minnhom huma mibnijin fuq 11-il filata.

Għalkemm dawn mhumiex dwellings imma garaxxijiet se nikkomtemplaw li nagħtuhom konċessjoni minħabba l-fatt li forsi filata jew tnejn aktar għoljin?

PERIT ALEXANDER BORG: Qed issemmi ħafna affarijiet.

ĊENSU GALEA: U hemm aktar!

THE CHAIRMAN: Veru li hemm ħafna affarijiet, però meta toqgħod tqishom issib li ma tantx huma differenti minn xulxin.

Pereżempju, fil-każ ta' internal garage, jekk ikunx mibni fuq disa' jew 11-il filata ma jkun qed jisker l-ebda liġi sanitarja jew liġi u ħafna drabi ma jkunx hemm issue ta' terzi persuni.

Jiġifieri għalkemm huma ħafna affarijiet, mhumiex affarijiet ta' xi konsegwenza kbira.

PERIT ALEXANDER BORG: Ħaġa li ġieli ħsibna fuqha hija f'każ li jkun hemm increase in heights.

S'issa tkellimna fuq garaxxijiet, imma jekk pereżempju jgħolli l-binja kollha b'metru, s'nagħmlu?

Inwaqqgħulu l-binja kollha biex inbaxxulu l-għoli?

Affarijiet li jorbtu ma' dak li semma ċ-Chairman hjia meta għandek ċertu tibdil mal-faċċata bħal pereżempju, li l-gallerija minflok 90 cm ġiet metru.

Forsi mill-ġnub nistgħu nagħmlu allowance, però dejjem saving third party rights.

ĊENSU GALEA: Jista' jkun hemm kwestjonijiet legali wkoll għax ħafna drabi l-ġirien ma tantx ikunu ġirien tajbin.

PERIT ALEXANDER BORG: Imma għandna każijiet fejn ilhom hemm u qatt ma inqala' xejn.

Hemm ukoll imbagħad modifikazzjonijiet li ma jidhrux minn mat-triq, bħal pereżempju tal-internal garages li faċilment naħseb li nistgħu nikkomplawhom għax kif qed ngħidu, fl-aħħar mill-aħħar m'huma qed idejqu lil ħadd.

Anke affarijiet mal-faċċata, forsi mhux f'UCAs, però...

ĊENSU GALEA: Imma mbagħad jilmentawlek n-nies li għandhom il-binjiet overlooking il-garaxxijiet...

PERIT ALEXANDER BORG: Imma għax jogħla filata jew tnejn?

ĊENSU GALEA: Le, għax jgħidulek li aktar forsi aktar jistgħu jaqbżulhom.

Dawn huma l-argumenti li jġibu li jien personalment ma naqbilx magħhom.

PERIT ALEXANDER BORG: Aħna f'din tal-kawżi tal-btieħi konna qed nibżgħu jekk hux ħa jkun hemm backlash imma s'issa, almenu fl-enforcement lanqas ġiena complaint wieħed li forsi kien hemm min ċekken il-bitħa.

Issa jew marru x'imkien ieħor imma għandi ma waslux ilmenti.

THE CHAIRMAN: Basta ma jkollokx il-backlash ta' ċerta relaxation fl-attitudni tal-GSB jew tas-Sanità.

Jekk se mmur issa fl-estrem ieħor, jien rajt każijiet ta' konċessjonijiet f'backyard meta l-backyard tkun irregolari jew plot L-shaped eċċ, xi kultant l-interpretazzjoni tas-Sanità, ta' ċertu qies tal-btieħi tinkwetak jekk tkun qed taraha mill-punto di vista ta' third parties.

Jien il-kumment li nixtieq nagħmel issa huwa li nispera li fil-mentalità tal-MEPA as a whole, filwaqt li b'dan qed ngħinu lil dawk in-nies li kellhom irregolarità fil-passat u ma jistgħux jisfruttaw materjalment l-proprjetà tagħhom, ma nġibux attitudni ta' rilassament fis-sanità, li nibdew nagħtu ċerti konċessjonijiet fejn il-liġi tħallilek ċerta leaway għax ħafna drabi l-leaway ikun kontra t-third parties.

AVUKAT IAN STAFRACE: L-agħar li jista' jiġri huwa li f'każijiet fejn il-bini għadu fil-proċess ta' applikazzjoni tiġi applikata b'mod flessibbli, għaliex, hemmhekk naħseb jien jibdew jinħolqu l-kumplikazzjonijiet.

Forsi, r-rulings li wieħed qed jirriferi għalihom huma għal każijiet fejn l-applikazzjoni tagħhom għadha pendenti, fejn forsi għandhom il-bitħa ta' wara forsi slanting jew L-shaped u kien hemm xi sitwazzjonijiet ta' interpretazzjoni ta' kif issir il-bitħa li kienu daqsxejn problematiċi.

Biex nieħu spunt anke milli semma l-Onor.

Buhagiar dwar l-issue tal-vilel – għax naħseb li ma rrispondejnihx, għalkemm daħal fiha ftit il-Perit Borg fejn qal li s'issa mhumiex qed jiġu kkunsidrati – jien naħseb li l-uniku mezz kif għandhom jiġu kkunsidrati, għax kif qed ngħidu, kemm jekk huma fully u anke jekk huma semi-detached, iżjed milli għax għandek kamra fil-bitħa hija għax tkun aċċedejt il-coverage.

Għandna każijiet ta' binjiet mibnijjin fis-sebgħinijiet u t-tmeninijiet fejn suppost kien hemm side cartilage ta' 40% coverage u tmur u ssibha 45% jew 50%.

Forsi allura wieħed iżjed jindirizza dak il-punt milli jekk hijiex kamra fil-bitħa u forsi noħorġu b'xi suġġeriment f'dik id-direzzjoni.

Każijiet oħra li lqtajna magħhom huma dawn il-villa areas tas-sebgħinijiet u t-tmenijiet li llum forsi s-sidien tagħhom jixtiequ jew they move on jew jaqsmuhom f'units għat-tfal għax forsi m'għadhomx tajbin għall-esiġenzi tagħhom, u jibdew joħorġu dawn l-issues għax issibhom 42% jew 46% u teħel għax ma tkunx sempliċement kamra li tista' tgħid li qisha nbniet wara.

Jiġifieri forsi noħorġu b'suġġeriment li jkun qed jindirizza ż-żewġ issues għax fil-vilel mhux qisek għax se ssib għax hemm kamra kif nifhmuha bħala kamra fil-bitħa imma forsi hija iżjed issue ta' coverage kif semma tajjeb l-Onor.

Rigward l-issue tal-encroachment fil-front garden li semma l-Onor.

Mifsud, forsi wieħed jista' jistabilixxi kriterju wkoll...

PERIT ALEXANDER BORG: Forsi ma' din nistgħu nżidu wkoll meta joħorġu pereżempju tarġa, jew rampa toħroġ sa mhux aktar minn pied 'il barra mill-alignment, basta mhux aktar minn pied jew tarġa waħda.

CHARLES BUHAGIAR: Imma fuq il-bankina tkun qed tipperikola third parties.

THE CHAIRMAN: Jien forsi jiġini f'moħħi xi każ bħalissa, imma kemm hija esiġenti l-MEPA bħala infurzar fuq ir-rampi fuq il-bankina?

Żgur li mhijiex komprensiva fl-infurzar fuqhom.

Il-prassi tal-MEPA x'inhi?

PERIT ALEXANDER BORG: Ovvjament se nkun prattiku.

Ir-riżorsi limitati li għandna rridu naraw kif nużawhom bl-aħjar mod u jekk se noqogħdu nduru dawn l-affarijiet ma nispiċċaw qatt.

Però jekk jidħlilna rapport ma nistgħux ngħidu lil dak li jkun li m'għandux raġun.

Darba kellna kunsill lokali li ridna nduru t-toroq kollha biex naraw fejn hemm tarġa ħierġa 'l barra.

THE CHAIRMAN: Jiena dan jinkwetani.

Il-każ tiegħi huwa meta kien ikun hemm rapport u taġixxi fuqu.

Jekk għandek rapport u għandek 20 każ bħalu fl-istess triq u ma aġixxejtx, inti trid tkun ugwali ma' kulħadd, mhux għax għandek rapport fuq wieħed, taġixxi fuqu biss!

Jekk qed tagħlaq għajnejk għad-99 l-oħra trid tagħlaq għajnejk għal dak il-wieħed ukoll!

ĊENSU GALEA: Jew tiftaħhom għal kulħadd!

AVUKAT IAN STAFRACE: Biex inżid punt ma' dak li qed isemmi l-Perit Borg, din l-issue tar-rampi testendi.

Pereżempju, f'ċerti rħula, partikolarment f'Għawdex, il-problema mhijiex ir-rampa imma kif isiru l-bankini; imtarrġin, bil-madum biex ikun bħal tal-front garden eċċ. Jiġifieri l-problema mhijiex żgħira.

Illum il-ġurnata hemm ħafna iżjed kontrolli, biex inkunu ċari għax illum ħafna mill-bankini isiru minn entitajiet pubbliċi, jew mill-kunsill lokali jew mill-Gvern ċentrali fi proġetti ta' tisbieħ, però, mhijiex problema li tista' tiġi indirizzata faċilment għax għandek ċerti areas fejn hemm irħula u toroq sħaħ b'dawn il-każijiet, li ma jinkludux biss ir-rampi tal-garaxxijiet, imma kif qed insemmu, għandek aktar kwestjonijiet.

PERIT ALEXANDER BORG: Biex inżid ma' dak li qal iċ-Chairman, ma jfissirx li bilfors noħorġu notice, però ma nistgħux ninjoraw il-fatti, speċjalment meta niġu f'każijiet fejn xi ħadd se japplika għall-compliance, forsi l-binja ma tkunx riċenti u għandu tarġa waħda ħierġa 'l barra fuq il-bankina.

Allura f'dak il-każ ma nagħtuhx compliance?

Qed nipprova nkun prattiku għax dawn huma affarijiet li niltaqa' magħhom il-ħin kollu.

AVUKAT IAN STAFRACE: Jien naħseb li din tal-bankini trid tiġi indirizzata b'mod ħafna iżjed ħolistiku.

Fl-areas il-ġodda, nerġa' ngħid, ma tantx qed ikun hemm problemi, iżjed u iżjed minn dawn l-aħħar snin, anke peress li jkollok il-garanzija bankarja li trid tirriprestina l-bankina għal kif kienet.

Hemmhekk, ma tantx qed ikollna problemi, però l-problema ta' aċċessibilità ta' ċerti bankini goes beyond ir-rampa u t-tarġa għaliex kif qed ngħidu, għandek bankini diżinjati b'mod li ...

THE CHAIRMAN: L-Onor.

Ċensu Galea.

ĊENSU GALEA: Sur President, at one stage Dr. Stafrace qal li huwa importanti li dawn il-konċessjonijiet li qed nagħtu jagħmluha ċara li minn issa 'l quddiem mhuwiex xi ħaġa li l-bini l-ġdid jidħol fih.

Jekk nista' nagħmel kumment li forsi jinstema' vojt, naħseb li l-MEPA trid issib il-mod ta' kif il-building inspectors tagħha jagħmlu dak li kienu jagħmlu 40 sena ilu, ċioè jmorru jispezzjonaw at foundation level għax l-abbużi u d-diskrepanzi bdew jiġru proprju għaliex l-ewwel jittella' l-post jew il-blokka imbagħad xi ħadd jinduna li ġewx osservati r-regoli.

Naħseb li kieku kellna nispezzjonaw f'dak il-livell nevitaw ħafna minn dawn il-problemi li għandna llum.

AVUKAT IAN STAFRACE: Dwar dan nistgħu nagħmlu sessjoni ta' dan il-Kumitat u niddiskutuh fid-dettall.

Din l-issue ta' dik li aħna nsejħulha general compliance aħna niddiskutuha kemm internament kif ukoll esternament u nsita' ngħid li hemm veduti differenti.

Jien għalija, almenu l-viżjoni tiegħi personali hija li l-ewwel stadju tal-compliance għandu jinġarr mill-perit li huwa responsabbli mill-proġett.

Il-perit jassumi l-ogħla responsabbilità li jista' jassumi fuq is-sigurtà tal-binja, mhux is-sigurtà waqt li l-binja hija għaddejja imma s-sigurtà tal-binja b'mod li bniedem jista' jabita fiha u naħseb li ma tantx hija oneruża, komparata ma' dik ir-responsabilità li l-perit jassumi responsabilità li l-binja hija mibnija skont il-permessi.

Ma naħsibx li huwa aċċettabbli li bniedem jgħid jew iġib bħala skuża li ma beniex skont l-alignment, jew skont ħaġa jew oħra, għax il-MEPA għandha tmur tiċċekkja l-foundations.

Nerġa' ngħid li din hija diskussjoni li tista' teħodna f'ħafna livelli, però jien naħseb ukoll li rridu nibdew nistaqsu d-domanda… (Interruzzjonijiet) Le mhux il-perit x'qed jagħmel!

Jien, anke ma narax għalfejn immorru nagħtu l-linja aħna on site.

L-uffiċjali tagħna jmorru jagħtu l-linja on site fuq pjanta li ssir minn uffiċjali oħra fi ħdan il-MEPA.

Jien m'iniex perit imma ma nafx kemm hija arti daqshekk eloborata li dik l-interpretazzjoni ma tistax tingħata… Jien ċert li s-sidien u anke l-periti jkunu jafu eżatt fejn tkun il-linja tal-proprjetà.

Nista' ngħid li aħna niltaqgħu ma każijiet fejn minkejja li l-linja tkun ingħatat b'mod korrett mill-uffiċjali tagħna, xorta ma tiġix osservata u nispiċċaw b'nies jgħixu fl-blokka jew propjetà mixtrija… U hawnhekk m'aħniex qed nitkellmu fuq binjiet tas-sebgħinijiet jew tat-tmeninijiet imma anke fuq dawk mibnijin riċentement fejn blokka appartamenti tispiċċa out of alignment b'metru jew b'nofs metro u mhux qed ngħid għat-tarġa tal-entratura imma għall-façade kollha li tispiċċa maħruġa 'l barra.

Fl-opinjoni tiegħi, l-ewwel port of call fejn tidħol compliance huma l-applikanti u s-sidien tal-proprjetà.

Illum, qabel ma ġejna hawnhekk kellna diskussjoni ċ-Chamber of Commerce, u lill-udjenza preżenti għedtilhom li xi kultant kien hemm miżinterpretazzjoni dwar min eżattament ikun qed jaċċedi biex jingħata servizz mill-awtorità, jekk hux il-perit jew l-applikant.

Jien inħoss li l-ewwel responsabilità għandha taqa' fuq l-applikant għaliex l-applikant irid mhux biss jara li qed jingħata servizz u servizz korrett, imma jrid jassumi anke obbligi imposti fuqu.

Il-perit ma jistax jieħu deċiżjonijiet għall-applikant; l-ewwel responsabilità hija fuq is-sidien tal-proprjetà li jridu jassumu r-responsabilità li l-bini qed jinbena skont il-permessi, li l-bini qed isegwi l-official alignments, li qed jirrispetta d-drittijiet ta' terzi, eċċ. Dawn huma kollha obbligi fuq is-sidien.

Imbagħad il-perit qiegħed hemmhekk biex jara li l-pjanti li qegħdin jiġu segwiti huma dawk li daħlu mal-permess għax imbagħad nispiċċaw f'sitwazzjonijiet fejn anke l-compliance tispiċċa qisha buzz word.

Jien ġieli jiġu nies għandi jgħiduli li ma tajnihomx il-compliance u meta nistaqsihom hekk humiex compliant, jgħiduli "compliant ma' xiex?"

Il-kelma "compliance" ġiet qisha catch phrase li ma tfisser xejn u tispiċċa b'każijiet fejn tidħol compliance request għand il-MEPA fejn il-perit jiċċertifika li l-bini huwa mibni skont il-permess, imbagħad tara l-formoli li jkunu daħħlu għand il-banek, fejn jibdew jiġu listed id-departures mill-permess.

Imbagħad jiġi dak l-individwu għand il-MEPA jgħidulna għax ma tajnihx il-compliance.

U l-ewwel domanda li nistaqsi jien, kważi hija standard, hija jekk humiex compliant.

U kif għedt, dawn jistaqsuni ma' xiex suppost li huma compliant!

Dawn huma s-sitwazzjonijiet li jrridu nindirizzaw.

Illum inħoss li hemm ħafna aktar awareness u l-livell ta' compliance dejjem qed jiżdied.

U lejn dik it-triq irridu mmorru għax jien nemmen li l-akbar suċċess li nistgħu niksbu huwa meta kulħadd ikun qed jitkellem bl-istess lingwa.

Ir-regolatur irid jara li qiegħed jiffaċilita l-proċess, però is-self regulation – u kull pajjiż qed imur lejn is-self regulation għax ir-regolatur qiegħed hemmhekk biex jissettja l-gwidi u jagħti regoli ċari – hija l-isbaħ għodda ta' compliance li jista' jkollna.

Però biex ikollok self regulation irid ikollok lil kulħadd qed jitkellem l-istess lingwa; aħna, s-sidien, li jġorru responsabilità kbira, u l-periti li jaċċedu għall-awtorità.

Naħseb li dik hija t-triq li rridu nimxu fiha.

THE CHAIRMAN: Jien qed neħodha li qegħdin tikkontemplaw li l-iskema tiġi estiża.

Għandkom xi time-frames f'moħħkom?

AVUKAT IAN STAFRACE: Jien li nista' nissuġġerixxi huwa li sa forsi, għaxart ijiem jew 15-il ġurnata oħra nressqu proposti bi kriterji stabbiliti lis-Sedja ħalli jiġu ċirkolati mal-Membri tal-Kumitat, imbagħad forsi l-Kumitat jogħġbu jsejjaħ laqgħa biex jiġu diskussi.

THE CHAIRMAN: Jien nitlobkom biex kemm jista' jkun tgħaġġlu għax issa anke nidħlu fir-reġim tal-baġit.

AVUKAT IAN STAFRACE: Nippruvaw li sa bħal-lum ġimgħa ngħadduhomlkom.

THE CHAIRMAN: L-Onor.

CHARLES BUHAGIAR: Ma tajtunix risposta fuq id-dwellings ODZ.

AVUKAT IAN STAFRACE: Rigward dwellings ODZ aħna nistgħu nressqu proposti biex jiġu kkunsidrati minn dan il-Kumitat, jiġifieri m'aħniex qed ngħidu li m'aħniex se nressqu proposta quddiem dan il-Kumitat.

S'issa l-ħsieb kien li nżommuha contained għal dawk within scheme, però nieħdu spunt mis-suġġeriment tal-Onor.

Buhagiar u naraw nistgħux ninkwadraw xi ħaġa f'kuntest ta' bini jew ta' settlements.

Aħna se ninkludu lista fil-proposta li se nressqu, imbagħad il-Kumitat jgħidilna liema minn dawk li jkun hemm fil-lista jkun jixtieq jadotta, jemenda, eċċ.

THE CHAIRMAN: Grazzi ħafna.

Naħseb li kienet laqgħa oħra kostruttiva, bħal ma kienet anke is-sensila ta' laqgħat li kellna magħkom kemm fuq id-daily and major fines, kif ukoll l-istess suġġett u nawgura li nkomplu b'dan l-ispirtu ta' diskussjoni fil-futur.

Fit-8:30p.m. il-Kumitat aġġorna.


KUMITAT PERMANENTI DWAR L-AMBJENT U L-IPPJANAR TAL-IŻVILUPP

IL-ĦDAX-IL PARLAMENT

LAQGĦA NRU.

It-Tnejn, 19 ta' Novembru, 2012.

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-6:44 p.m.

L-Onor.

Jesmond Mugliett, President tal-Kumitat, ippresjeda.

PREŻENTI

L-Onor.

Ċensu Galea u l-Onor.

Il-President tal-Kumitat qal it-talba.

Il-Minuti tal-Laqgħa Nru. 10 li saret fid-28 ta' Mejju 2012 kienu konfermati.

ANALIŻI TAL-EFFETT TA' AVVIŻ LEGALI 229 TAL-2012 U STUDJU DWAR IL-POSSIBILITÀ TA' EMENDI OĦRA FIT-TMIEN SKEDA TAL-ATT DWAR L-AMBJENT U L-IPPJANAR, PARTIKOLARMENT F'KATEGORIJA B TAL-ISTESS SKEDA.

Il-Kumitat stieden lis-Sur Austin Walker, lill-Avukat Ian Stafrace u l-Perit Alexander Borg, Chairman, Kap Eżekuttiv u Direttur tat-Taqsima tal-Enforcement tal-Awtorità Maltija għall-Ambjent u l-Ippjanar rispettivament sabiex jieħdu parti fid-diskussjoni.

Preżenti għal-laqgħa kien hemm ukoll l-Avukat Jesmond Schembri, Kap tas-Segretarjat tal-Ministru Mario deMarco.

Fuq proposta tal-Kumitat l-Avukat Ian Stafrace issuġġerixxa li fi żmien għaxart ijiem jew 15-il ġurnata, il-MEPA tressaq lill-President tal-Kumitat proposti bi kriterji stabbiliti dwar l-estensjoni tal-iskema tal-Compliance Certificate sabiex ikunu jistgħu jiġu ċċirkolati mal-Membri tal-Kumitat u finalment jiġu diskussi f'laqgħa tal-istess Kumitat.

Fit-8:30 p.m. il-Kumitat aġġorna għal data u b'aġenda li jiġu komunikati aktar tard.

SKRIVANA TAL-KUMITAT

CHAIRMAN TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 144

It-Tlieta, 27 ta' Novembru, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 27 ta' Novembru, 2012 fil-7.00 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni tar-rapporti maħruġa mill-Kumitat Permanenti dwar l-Affarijiet Soċjali lis-Segretarji Ġenerali tat-tliet partiti Politiċi f'pajjiżna.

Affarijiet oħra.